qundao/data-zh-poetry huggingface dataset:
寄君時四章章四句·其一
作者：彭汝礪
朝代：宋

我灌我園，有采之心。
于以擷之，既有且多。
寄君時四章章四句·其一
作者：彭汝礪
朝代：宋

我脂我車，陟彼高岡。
母也吾懷，匪居或忘。
寄君時四章章四句·其三
作者：彭汝礪
朝代：宋

我思昔人，亦採其薇。
我樂所安，奚慍其微。
寄君時四章章四句·其二
作者：彭汝礪
朝代：宋

我帆我舟，汎彼大江。
母也吾憂，匪食或皇。
寄君時四章章四句·其二
作者：彭汝礪
朝代：宋

我游我庭，有菊之苗。
于以芼之，既旨且時。
寄君時四章章四句·其四
作者：彭汝礪
朝代：宋

仲兮仲兮，曷日汝偕。
以事以游，以慰予懷。
寄君時學正弟
作者：彭汝礪
朝代：宋

亦與兒童酌酒醪，焚香頌祝不勝勞。
命如千載松難老，德比九疑山更高。
頂上少時多鶴髮，眉間近日有霜毫。
江湖復見年時雁，倚杖孤城首重搔。
寄君時宿直
作者：彭汝礪
朝代：宋

天寒不歸汝安否，日暮有懷如此何。
丈室全如在林壑，重雲漫不見星河。
高風側聽雝雝雁，濡露長悲蓼蓼莪。
不是不知詩廢事，相思不寐自成歌。
寄君時弟
作者：彭汝礪
朝代：宋

日夜風前聽好音，書來一讀一傷心。
淚摇眼尾催花發，愁結眉頭見雪侵。
秋徑自栽彭澤菊，夜堂時奏武城琴。
事多不廢看書否，白首知君惜寸陰。
寄君時弟
作者：彭汝礪
朝代：宋

正直多疑勢易孤，官情時態近何如。
應知秋後無窮事，未得冬來第一書。
憶汝愁聞洞庭雁，作詩欲寄武昌魚。
江湖此別何其久，日月居諸又歲除。
寄周朝議至樂堂·其一
作者：彭汝礪
朝代：宋

賞花載酒百花洲，看雪開筵白雪樓。
不盡山川長在目，忘機鷗鳥自隨舟。
當時一笑有餘味，今日相思翻百憂。
聞說作堂名至樂，幾時還得與公遊。
寄周朝議至樂堂·其二
作者：彭汝礪
朝代：宋

世味中人醉不醒，公歸正似解人酲。
歸雲意思閑方見，瘦鶴精神老更清。
但與堯民時擊壤，何須秦女會吹笙。
淵明已有歸來賦，沮溺應容作耦耕。
寄和仲
作者：彭汝礪
朝代：宋

日月其除如擲梭，老來衰疾轉添多。
苦心不祇荼毒似，短髮無如霜雪何。
畢竟行藏渾有定，尋常聚散亦非它。
欲知日暮相思意，牛首山前湖水波。
寄妻兄甯文淵時廣西方用兵而文淵謫官在廣東
作者：彭汝礪
朝代：宋

有客遲留瘴海邊，白頭想見欲潸然。
淹留每笑猶千里，芘藾遙知有二天。
行聽伏波平嶺嶠，已聞下瀨濟樓船。
幾時幽谷靈芝路，水石相看穩晝眠。
寄子文友
作者：彭汝礪
朝代：宋

古人湮沒不能見，交道陵夷真可哀。
與子碧江相別後，到今青眼未曾開。
幾傷尺素無人寄，猶喜新鴻昨夜來。
懷抱相思長抑鬰，燕居還念此心哉。
寄子直友兄秘書
作者：彭汝礪
朝代：宋

碧水青山一萬尋，不量無力强登臨。
辛勤亦覬功名就，痛惜長爲疾患侵。
憔悴已成今日態，英豪不復舊時心。
歸期未遂家千里，空對秋風淚滿襟。
寄孫元忠
作者：彭汝礪
朝代：宋

離羣已是四年秋，昔是少年今白頭。
舊日雁池應好在，多情睢水會東流。
更貧尚有簞瓢在，已見誰能度數求。
三徑淵明多種菊，五湖范蠡有歸舟。
寄學芝山正叔寄詩有想嘆之意次元韵
作者：彭汝礪
朝代：宋

想望獨登城上臺，重雲不見首勤回。
久分笑語心幾塞，忽得詩書眼爲開。
草褐岸巾隨鹿豕，佳山野水外塵埃。
公名方與風霆遠，未可窺余寂寞來。
寄定州許資政
作者：彭汝礪
朝代：宋

中行耀師寵，北顧寬上憂。
惠澤蘇民瘵，威名聞鬼陬。
鹽梅合調羹，帷幄聊運籌。
中山想可見，更登城上樓。
清患在未形，患形其計難。
父老不言兵，朝廷今久安。
貴侯弄絲竹，騎士矜綺紈。
念念須預防，壯士心爲寒。
非公能知微，何敢矢此言。
寄庭佐
作者：彭汝礪
朝代：宋

久別隨蓬草，相思看雁行。
水流心去遠，月靜夢歸長。
盡力耕南畝，怡顔侍北堂。
曾參君不及，可以似王祥。
寄庭佐弟·其一
作者：彭汝礪
朝代：宋

願我今黄髮，嗟君亦白頭。
讀書少不競，從士老堪羞。
陋巷曷其樂，首陽何所求。
一廛如好在，聊欲與君謀。
寄庭佐弟·其二
作者：彭汝礪
朝代：宋

幸免葬魚腹，更難騎虎頭。
少狂真忍恥，老退似包羞。
蓬葦逕非遠，桑麻田可求。
浮生一箭速，火急爲兄謀。
寄庭佐弟與潤之同作
作者：彭汝礪
朝代：宋

狂風朝不定，急雨暮相連。
麗澤已春意，濃寒猶臘天。
紅爐雙酒艇，清夜一詩篇。
不見東江客，臨風意惘然。
寄廣漢
作者：彭汝礪
朝代：宋

今年萬載驛逢冬，恰似淮南風雪中。
草草盃盤渾自足，笑談只欠布袍翁。
寄張子直·其一
作者：彭汝礪
朝代：宋

常願從君授古書，血誠瀝盡更無餘。
漂流豈意來深野，繫滯無由後從車。
蹤跡浸違南郡帳，夢魂長繞武侯廬。
仁人有意收庸賤，時寄聲音一起予。
寄張子直·其二
作者：彭汝礪
朝代：宋

性質迂迴趣向卑，此身敢望聖門歸。
趨時已愧雕蟲陋，學古還憂畫虎非。
材近蓬蒿難自立，目無松柏竟誰依。
重嗟蹤跡匏瓜繫，翻羨蒼蠅附尾飛。
寄提舉朝議丈
作者：彭汝礪
朝代：宋

安穩青雲喜得輿，寂寥窮巷憶回車。
灌畦搰搰知同病，遊刃恢恢想自如。
暇日會馳千里駕，好風時寄一行書。
愛公有似能鳴雁，顧我還同喣溼魚。
寄明甫約出餞城西既以病告遂已
作者：彭汝礪
朝代：宋

結束行裝赴早秋，愛憐交論重遲留。
罇空北海虛前約，病告東陽益別愁。
征旆幾時歸偃月，客心一夜夢藏舟。
塵埃日日無窮盡，能免幽人笑我不。
寄春卿
作者：彭汝礪
朝代：宋

相約童稚間，遂成歲寒圖。
奈何離別多，各自東西隅。
我心明月輪，子志青松株。
明月千里光，豈爲吳越殊。
青松四時心，豈爲風霜枯。
相思不相見，作詩報區區。
寄景繁學士
作者：彭汝礪
朝代：宋

叢筠葉葉曉風寒，喬木陰陰晝日間。
要路想公無此樂，蓬萊新有道家山。
寄桐廬諸友
作者：彭汝礪
朝代：宋

整頓衰羸尚未蘇，信音都向故人疏。
須憐犬子常多病，莫笑嵇康懶作書。
庠序舊規還在否，道塗新况比何如。
鱗鴻若到江南地，願寄聲音一起予。
寄檢法奉議
作者：彭汝礪
朝代：宋

長春月月與玫瑰，煩近萱堂仔細栽。
却語花開無造次，老親寒食以前來。
寄正夫判官
作者：彭汝礪
朝代：宋

數竿嚴瀨釣魚綸，一幅淵明漉酒巾。
天上舊傳公子貴，漢陰今見丈人真。
登山臨水能胥宇，問舍求田待卜鄰。
欲作獨清無已甚，時將數字寄埃塵。
寄潤之弟兼附呈伯兄·其一
作者：彭汝礪
朝代：宋

一棹孤舟接杳冥，無聊長恨別離輕。
利名汩汩亂人意，南北悠悠分我情。
風觸鶺鴒寒影散，日蒙棠棣綠陰成。
莫令澤國頻回首，時倩江鱗寄一聲。
寄潤之弟兼附呈伯兄·其三
作者：彭汝礪
朝代：宋

風規落落已非俗，氣宇堂堂知有才。
安得驊騮歸道路，不甘楩梓滯蒿萊。
青陽路逕新萌柳，白雪林亭欲放梅。
願逐羽翰歸故國，相從歌酒趁春來。
寄潤之弟兼附呈伯兄·其二
作者：彭汝礪
朝代：宋

江外如今獨轉蓬，思君不敢望飛鴻。
寸心引逐征雲北，孤夢爭先落葉東。
臥病此時千里隔，微吟何日一樽同。
却嗟逐客爲羈客，還見春風換朔風。
寄濟叔兄長
作者：彭汝礪
朝代：宋

東南路逕走江淮，萬里波聲日夜迴。
流水會將孤夢去，游鱗不寄尺書來。
風吹雲影東西散，雨點花枝在處開。
節物傷人心總碎，一春歸興滿蘭陔。
寄獻教授友兄
作者：彭汝礪
朝代：宋

焦心猶覬就功名，痛惜長爲疢疾嬰。
欲起病軀思扁鵲，未知窮命問君平。
道途遼邈何由及，田壤蕭條不復耕。
好學豈能幾亞聖，受經從此愧丘明。
寄甯子文
作者：彭汝礪
朝代：宋

相逢一笑東風前，相別一醉昌江邊。
我來西山春正妍，未見君子心欲燃。
紫泥詔命鼎來矣，黄卷文章宜勉旃。
題柱相如知有志，著鞭無使祖生先。
寄致政侍郎
作者：彭汝礪
朝代：宋

孔門弟子數三千，用舍行藏獨與顔。
委曲百川終至海，辛勤一簣欲爲山。
是非擾擾俱身外，生死悠悠亦夢間。
漫愛隠居多氣味，扁舟今欲與公還。
寄葉法曹
作者：彭汝礪
朝代：宋

參軍琢玉爲天性，靈臺一點秋江靜。
少年勤苦取富貴，不知勤苦今爲病。
世人喜邪疾中正，愛君與物終無競。
圍棋坐爭百局勝，雕弓力挽六鈞勁。
棋子勞神弓力硬，此圖養疾俱非令。
作詩勸君今勿更，詩書自足資游泳。
奧室重簾鎖幽徑，我不見君心怲怲。
疾病勿憂有天命，愷悌君子神所慶。
寄觀音能老·其一
作者：彭汝礪
朝代：宋

踏水穿雲入翠蘿，情知不戀舊時窠。
巉岩頭角今須別，試比黄龍較幾多。
寄觀音能老·其二
作者：彭汝礪
朝代：宋

縹緲烟雲水石間，生涯見說足安閑。
更煩細問黄龍看，合在塵勞合在山。
寄道林元祐長兄
作者：彭汝礪
朝代：宋

眼前百萬四千門，盡與山河寄一塵。
畢竟一塵還是夢，夢中無法亦無人。
寄鄒廣道·其一
作者：彭汝礪
朝代：宋

陋學常嗟趣識迷，羨君先得正途歸。
直從前哲評高下，羞與時人較是非。
長憤荆蒿埋杞梓，忽驚沙礫得珠璣。
相從未幾又相去，東望門闌心欲飛。
寄鄒廣道·其二
作者：彭汝礪
朝代：宋

夙昔聞君有古風，里閭邂逅一相逢。
金蘭密契雖深結，風月高吟未款從。
寶玉如能庇嘉穀，微蒿終待倚長松。
江頭若有東歸雁，時寄聲音慰病容。
寄鄒秘丞同赴京師
作者：彭汝礪
朝代：宋

馬上梅曾賦，林邊酒記賒。
乾坤新帝業，山野舊人家。
自昔餘篇翰，經年五歲華。
詩成無雁寄，一夢入天涯。
寄錢穆父
作者：彭汝礪
朝代：宋

忠義文章見一門，風流竊喜得諸孫。
古人事業非無意，天下幾微定有言。
寒鬭雪霜松老大，高飛霄漢鳳騰軒。
治功今日俱無補，塵土相看畏素飱。
寄雲居覺老大禪師
作者：彭汝礪
朝代：宋

雲中樓閣綠沉沉，杖策城頭望正深。
山近想瞻師子坐，風來疑聽海潮音。
三乘漫設牛羊鹿，一路誰分耳目心。
祇道不增還不減，元來非古亦非今。
寄題晏無黨少府
作者：彭汝礪
朝代：宋

身逐塵埃際，心迷道路間。
無聊長臥病，未老已衰顔。
竟日千憂結，何時一息閑。
空勞中夜夢，繞盡夕陽關。
寒蘆
作者：彭汝礪
朝代：宋

長蘆一片倚江皋，疊葉低枝壓怒濤。
晚霧蔽雲寒慘淡，晚風吹雨急蕭騷。
寒食
作者：彭汝礪
朝代：宋

山川路崎嶇，于此遇寒食。
冒雨雖甚苦，驅車不遑息。
敵愁酒無功，悅目花少色。
誰當逆旅思，獨任清吟力。
寒食日李卿仲求宴芝山劉丞子先以詩獻李卿坐客皆和
作者：彭汝礪
朝代：宋

急雨不聞枝上鶑，春風祇度管弦聲。
花梢日擁千兵出，柳葉低遮五馬行。
寓學芝山
作者：彭汝礪
朝代：宋

鯨鵬未得遂南飛，翻學鷦鷯寄一枝。
翠石碧泉無盡處，冷蛩鳴雁不勝悲。
驅除窮困知何計，收拾功名竟幾時。
穹昊不言難遽問，性情無奈祇吟詩。
察院學士灸焫連日戲作鄙句
作者：彭汝礪
朝代：宋

截艾作炷大如椽，三日徹夜燒丹田。
心腹生火口生烟，皮毛潤澤骨骼堅。
舍杖趨走脚輕儇，赫如渥丹顔色鮮。
五十六歲如少年，顧我一生百迍邅。
病多未老先華顛，欲灸自量無罪愆。
一切久矣付諸緣，三月人家花欲燃。
陽春水色碧於天，更欲載公青翰船。
喚取佳人舞繡筵，一飲一斗醉不眠。
不怕世人笑逃禪，火中自會生金蓮。
作詩問公奚若旃，肌肉忍自投戈鋋。
亶顧厥後勤著鞭，萬事悉置心超然。
服食不須求汞鉛，公名已自列諸仙。
將及下蔡寄仲求
作者：彭汝礪
朝代：宋

不見大夫行五年，渡淮欲見淚潺湲。
憂懷荏苒今衰矣，仕宦遲迴亦偶然。
眼看飛雲難自定，身隨去鳥擬爭先。
更鞭駑馬登橫嶺，即借長橋濟大川。
將寄豫章以詩先寄文淵秘校
作者：彭汝礪
朝代：宋

已傳靈耗煩晨鵲，更作新詩寄塞鴻。
千里薄寒沾暮雨，百壺清笑望秋風。
仙人樓閣重湖外，帝子亭臺翠靄中。
謝傅未忘丘壑意，待携歌妓醉山東。
將歸寄潤之弟
作者：彭汝礪
朝代：宋

紛紛窮緒不能禁，一縷俄驚百萬尋。
風月正牽相望眼，山川難繫欲歸心。
蕭條又作新秋意，牢落誰同永夜吟。
車馬鼎來吾即起，夢魂先傍竹亭陰。
將行季自鄱陽來
作者：彭汝礪
朝代：宋

伯也別何遽，叔兮來未央。
水流心去遠，月靜夢歸長。
細雨濕萱草，高風吹雁行。
幾時生事足，相看老耕桑。
小徑
作者：彭汝礪
朝代：宋

南北通官道，東西隘亂山。
無時輪迹道，經雨蘚痕斑。
世路同欹側，人心共險艱。
亟由平易去，寧苦險巇間。
小舟過陂口
作者：彭汝礪
朝代：宋

輕舟落陂漘，脫去如一葉。
篙工習欹險，振呼矜巧捷。
急水生凉風，盛暑熨汗浹。
涉遠雖力壯，臨危固心怯。
不如山居安，魂夢亦妥帖。
小飲次幕長晦之韵并簡王路分
作者：彭汝礪
朝代：宋

小飲支風色，清言慰客襟。
皂鵰寒獨出，雲影淡無心。
短日催冬至，長更報夜深。
幾時辱車轍，重約盍朋簪。
尚德
作者：彭汝礪
朝代：宋

萬里沙陀險且遙，雪霜塵土共蕭條。
草萊長大牛羊衆，窟穴阻深豺虎驕。
往日御夷誰似宋，今時尚德莫如堯。
試看虞舜岩廊上，何羨呼韓渭水朝。
山堂
作者：彭汝礪
朝代：宋

江湖曲曲抱千峰，堂在山光水色中。
雲薄祇疑蓬島近，湖深遙覺海門通。
扁舟蓴菜知無限，促席榴花定不空。
獨倚欄干西北望，子牟此興亦無窮。
山林
作者：彭汝礪
朝代：宋

鶴瘦松枯不自禁，窮愁千萬欲相侵。
山林誰識謝公意，風月獨高梁甫吟。
行視水痕嗟未息，靜看雲影愛無心。
懶隨塵土趨時態，欲就絲桐丐古音。
山游
作者：彭汝礪
朝代：宋

試拂塵衣訪遠蹤，詩魂獨與賞心同。
低低弱柳啼秋雨，細細寒螿嘯晚風。
岩石溪流相照綠，草花楓葉一般紅。
玉琴寫盡逍遙意，疑到蓬瀛島嶼中。
巖夫庭佐欲歸出長安以詩邀游後圃
作者：彭汝礪
朝代：宋

馬蹄容易去吾東，行李紛紛計已怱。
還使寸腸隨夜月，不知一淚落春風。
雙飛露草看原鶺，獨宿雲溪念塞鴻。
更約藏舟今日飲，百壺清笑慰飄蓬。
巢燕初至
作者：彭汝礪
朝代：宋

一雙掠水燕來初，萬點飛花社雨餘。
辛苦成來君莫破，從來吾亦愛吾廬。
己未冬至分宜道阻雨今歲冬至新喻道中亦雨
作者：彭汝礪
朝代：宋

去年冬至入分宜，雨雪思親淚亦垂。
今日載馳新喻道，大都渾似去年時。
師言
作者：彭汝礪
朝代：宋

嘗就師言卜所從，萬爲都起至誠功。
天樞亹亹時長北，溪水悠悠夜亦東。
陋跡已生千古後，微懷方醉六經中。
竹林交友多才力，應念南軒一病翁。
席上分題得長字
作者：彭汝礪
朝代：宋

肥上相逢各異鄉，笑歌猶得慰參商。
人心未盡文章樂，馬首還趨道路長。
鶴髮久堙宗廟器，荷衣行覲赭袍光。
功名自有天時在，更盡林邊酒一觴。
平居多憂多病間從詩酒自樂即席爲詩呈諸友且寓一時之懷也
作者：彭汝礪
朝代：宋

不惜千金換酒醪，爲君窮力賦離騷。
乾坤盡入雙吟眼，日月都歸一醉毫。
平昔至誠傾益契，昨宵遊夢得夔皋。
窮途知負經綸器，爛醉西風首重搔。
廣平甸謂虜地險至此廣大而平易云
作者：彭汝礪
朝代：宋

四更起趁廣平朝，上下沙陀道路遙。
洞入桃源花點綴，門橫葦箔草蕭條。
時平主客文何縟，地大君臣氣已驕。
莫善吾皇能尚德，將軍不用霍嫖姚。
廣漢言事得陵州仁壽縣將以詩迎之
作者：彭汝礪
朝代：宋

昨日除書下禁林，詔言明白灑宸襟。
誠留魏闕初非淺，望繫朝廷晚更深。
議論自關天下計，功名非係古人心。
秋風行李歸來未，旦暮虛懷遲玉音。
張君父歸家有感
作者：彭汝礪
朝代：宋

河可以竭山可徙，我翁不歸行不已。
三往三復翁歸止，翁行尚壯今老矣。
兒昔未生今壯齒。
彥衡約飲湖亭行不及赴
作者：彭汝礪
朝代：宋

主人欲留客，其意良已厚。
行人念行役，奔命惟恐後。
張帆半夜起，撇若驚蓬走。
盈盈水中蓮，鬰鬰堤上柳。
相別不相見，已行更迴首。
人生如朝露，理固無可久。
可爲惟爲德，萬一或不朽。
行也死後已，庶猶無大咎。
君恩不勝報，聊一報我友。
役兵初自鄧來戍邵因問法曹弟動靜戲成小詩
作者：彭汝礪
朝代：宋

戍卒初來自鄧州，問言曾見法曹否。
祇云白髮青衫者，黑瘦三分似狀頭。
徐中文赴新建以詩寄之
作者：彭汝礪
朝代：宋

童稚歡呼喜欲顛，蕩舟爭揖縣公賢。
荆蒿自覺風霜逼，花木須驚雨露偏。
天下事煩宜振領，古人材銳戒窺淵。
君心舊得中和說，定與龔黄議後先。
徐亭泛舟·其一
作者：彭汝礪
朝代：宋

萬葉烟雲上，千花錦繡中。
停舟不忍發，爲恐破圓紅。
徐亭泛舟·其二
作者：彭汝礪
朝代：宋

晚雨軒窗潤，秋風池沼香。
愛花不忍折，恰似惜甘棠。
得侗書稱孟春漸暄因作一偈付愚兒侗
作者：彭汝礪
朝代：宋

想見匆匆眉髮新，遙知祇是舊時人。
不堪侮弄彭公老，二月猶呼作孟春。
得庭佐巖夫二弟二書
作者：彭汝礪
朝代：宋

十年翰墨共螢窗，萬里憂勤鬢欲樁。
薄宦鹿埃寄南國，歸心日夜度重江。
春風喜詠棠陰秀，夜月愁看雁影雙。
病眼相望勞不徹，書來聊得此心降。
得書并簡仔仲二侄·其一
作者：彭汝礪
朝代：宋

近得江東遞，連收十月書。
歲時今已晚，安否比何如。
從事先生老，謀生仲叔疏。
爲君歸不惜，稍更治田廬。
得書并簡仔仲二侄·其二
作者：彭汝礪
朝代：宋

遠宦非予欲，浮生如此何。
幾時俱省定，終日念漸摩。
流水嗟蓬轉，青雲喜雁過。
寄書盈萬字，不似淚痕多。
得老兒到葉縣書寄君時
作者：彭汝礪
朝代：宋

野店雞啼處，平安信息來。
摇旌心未穩，披霧眼先開。
未敢言曾子，猶能學老萊。
分陰須愛惜，好爲補南陔。
得至郢州寄知郡朝議
作者：彭汝礪
朝代：宋

襄陽曾賦贈行詩，邂逅扁舟得所期。
勝迹好尋梅福宅，真游稍記習家池。
郢中白雪今誰和，漢上仙槎恰是時。
冰酒直須多準備，寄聲先報主人知。
得趙吏部所附第二書
作者：彭汝礪
朝代：宋

日月不停如轉車，匆匆還見歲其除。
已行沙漠數千里，纔得京華第二書。
一讀令人喜不寐，萬金於我實何如。
遙知日月從三友，弟勸兄酬樂只且。
忠孝圖
作者：彭汝礪
朝代：宋

君親等乾坤，恩義俱罔極。
浮生一毫髮，盡出覆載力。
我思古之人，節義有遺則。
以身託萬事，糜殞終無嗇。
名教落編簡，不與日月蝕。
世薄道亦微，綱常墮荆棘。
想像不可追，徘徊意悽惻。
燕卿真士雄，繪素見顔色。
謀惟引深思，摩揣窮多識。
金朱寵純懿，斧鉞誅姦慝。
欲將春秋法，轉徙示九域。
肥陵泮宮庭，收拾在四壁。
千年土中身，精神回翰墨。
崢嶸列星辰，奴隸生歎息。
已死疑可求，欲語嗟復默。
清風颯冰霜，直氣森劍戟。
富貴喜圖畫，蓄聚窮千億。
丹青彼雖工，龜鑑吾自得。
願言同此心，論世師盛德。
當使忠孝風，自家刑邦國。
急雨
作者：彭汝礪
朝代：宋

遠岫低連野水蒼，田溪急似雨淋浪。
靈壇冉冉雲烟凈，小徑深深花草香。
落日客帆千點細，秋風漁笛一聲長。
詩成未解酬真賞，追逐須將夙願償。
恒河
作者：彭汝礪
朝代：宋

恒河世界浮漚上，漭漭衆生久流浪。
老蠶作繭自糾纏，枯木生蟲不相放。
止止靈泉風震蕩，昭昭惠日雲遮障。
却語諸人莫惆悵，煩惱菩提同一相。
惠州·其一
作者：彭汝礪
朝代：宋

城壘四五尺，閭閻千百家。
朝塵疑作雨，暮雪欲飛花。
舊寺僧何在，空堂鬼自邪。
三更愁不寐，相笑是皇華。
惠州·其三
作者：彭汝礪
朝代：宋

絕域冬猶暖，孤村日易斜。
浮雲點晴漢，幽鳥篆平沙。
白草單于壘，青燈渤海家。
夜蟾無定處，流轉共天涯。
惠州·其二
作者：彭汝礪
朝代：宋

霧暗山千疊，冰寒水一涯。
風高天作雪，日晚露迷沙。
居士身如夢，行人驛是家。
青燈無意緒，點點自成花。
愁思嶺
作者：彭汝礪
朝代：宋

少狂千兔禿詩毫，醉看真珠酒滴槽。
白首不堪論往事，清尊祇可慰徒勞。
感懷
作者：彭汝礪
朝代：宋

浪計尋思直逕歸，大疏不與世情宜。
吟成白雪無人問，歌盡清風祇自知。
是否不能尋物議，窮通渾欲付天時。
軻雄已矣吾誰適，猶有塵編舊訓辭。
感懷
作者：彭汝礪
朝代：宋

白頭朱紱照銀魚，自笑名塗底屈紆。
見說近來隆簡素，高飛萬里看鵬圖。
憶北堂小梅
作者：彭汝礪
朝代：宋

梅與小桃相間栽，梅花應會鬭寒開。
春風最愜慈親意，想得安輿暇日來。
憶程公權
作者：彭汝礪
朝代：宋

游從邂逅值王孫，萬事無窮寄一真。
傾蓋異時心似舊，望塵今日味如新。
清風遂別江山曉，潤澤空餘草木春。
欲寄贈言終少取，獨爲瞻慕共斯民。
戊寅城上閑步因各賦詩
作者：彭汝礪
朝代：宋

城外江山照眼明，城頭花草弄春晴。
欲歌風物無才思，須約諸公載酒行。
我行
作者：彭汝礪
朝代：宋

我行日不休，行亦讀吾書。
朝爲忘機鷗，夜作不瞑魚。
日月雙跳丸，乾坤一蘧廬。
而吾于其間，擾擾亦自如。
戲呈子直
作者：彭汝礪
朝代：宋

步入松筠水石間，回眸方覺世途難。
蒙茸草色縈行徑，淩亂花陰覆釣灣。
暇日還能邀我醉，清時未肯縱君閑。
烹鮮酌酒且行樂，北圃春容今又殘。
戲呈葉提舉
作者：彭汝礪
朝代：宋

自笑肩輿鈍似椎，不如馬足快如鵻。
驅馳祇似江西日，懶病全非年少時。
熟睡疑空浄石室，沈思若下董生帷。
道途不獨輸公敏，凡事相方總較遲。
戲招史秘校
作者：彭汝礪
朝代：宋

春風醉死百金甌，不記顛衣笑史鰌。
更欲畫船留瞬息，花間一飲破離憂。
戲招史秘校
作者：彭汝礪
朝代：宋

畫橈隠隠水中間，紅粉相瞻幾淚潸。
行客自言歸意樂，故人終惜別情難。
羞慚俗吏浮生拙，歎息神仙一夢閑。
漫拾酒杯留客住，春風抵死笑人慳。
扁舟
作者：彭汝礪
朝代：宋

扁舟滿眼送波濤，一夜霜華上鬢毛。
雨脚已收朝日薄，潮頭忽上曉風高。
江山須信游人樂，簿領還知俗吏勞。
見說指揮功利白，餘才今見解牛刀。
承和途中四韵
作者：彭汝礪
朝代：宋

此身俱是客，何處合爲鄉。
雨後春山好，天晴晝日長。
三年穰下郡，一信赭陂陽。
鴻雁非中澤，鳲鳩祇在桑。
承示及寄提舉大丞相高韵大丞有三點明星半輪月之句因次元韵
作者：彭汝礪
朝代：宋

三星半月露孤圓，天地秋深夜氣閑。
光遍三千大千界，即非內外及中間。
承臬山毅夫提點學士有游會庾樓因用元韵
作者：彭汝礪
朝代：宋

擁旜昔過趙州關，剖竹今鄰四祖山。
問法幾生成密記，焚香曷月禮慈顔。
知天稍似三無慍，易地何如五不還。
邂逅晦堂聊寄意，而今事事祇如閑。
拙句送通判學士正夫
作者：彭汝礪
朝代：宋

山谷冥冥多雪霜，人情隨處不悲凉。
綵衣公獨有老母，喬木我今思故鄉。
行酒賦詩不忍別，登高臨遠便相望。
故鄉雖好莫留滯，日月其除行路長。
招執中看酴醾
作者：彭汝礪
朝代：宋

恰是酴醾初盛時，清香終日在塵衣。
參差正對金沙拆，散漫更爲蝴蝶飛。
日暖綠雲長闇淡，春深白雪更霏微。
急來相就花前醉，看盡此花春欲歸。
招趙溫甫飲
作者：彭汝礪
朝代：宋

典衫買酒送春歸，與春惜別無歡怡。
窮村荒凉物色薄，肥雞綠笋皆出雌。
却思清談醉我腹，願君促駕無遲遲。
持正率和中丞諸公喜雨·其一
作者：彭汝礪
朝代：宋

昊天旋日照宸憂，靈雨崇朝遍舜州。
雲起山川初一點，水傾河漢欲交流。
歡愉散入輿人誦，潤澤渾供萬物求。
遙想玉山禾粒熟，來儀還見鳳凰秋。
持正率和中丞諸公喜雨·其二
作者：彭汝礪
朝代：宋

盛德無煩百姓憂，分明靈貺厚齊州。
精神散接諸天遠，潤澤橫隨四海流。
玉色晬溫知有喜，淵衷澄寂本無求。
史官屢得豐年事，還記熙寧第十秋。
持正率和中丞諸公喜雨詩二首用前韵
作者：彭汝礪
朝代：宋

滂沱自足慰民憂，更洗甌閩四五州。
風入遠林驚海坼，水吞平陸看川流。
禾麻嶷嶷私時澤，魚鳥欣欣愜所求。
凉簟飽眠吾亦樂，靜窺槐葉擬開秋。
持正率和諸太一宮詩
作者：彭汝礪
朝代：宋

上方憂樂共元元，祠宇知非泥故言。
真室轉臨雙闕近，清壇還拱五神尊。
光輝散燭光華旦，動植歸藏厚載坤。
旗出荆旛威震疊，馬來龍種瑞便蕃。
溶溶遠水浮仙島，苒苒晴霞近紫垣。
畫像百靈朝閟宇，制名千福徧重門。
壺中日永春長在，洞口雲深晝亦昏。
但祝君王千萬歲，人心無以報隆恩。
按澇
作者：彭汝礪
朝代：宋

瘦馬扁舟迹已勤，三鄉行盡獨傷神。
湖邊圍漲魚龍富，野外田乾燕雀貧。
豈有異能裨此理，試留餘澤遺斯民。
東南步武豐凶別，却笑天心似未均。
採葵
作者：彭汝礪
朝代：宋

古人採薇蕨，我亦愛斯葵。
能隨朝陽傾，不爲秋露萎。
烹調戒中厨，聊以燕母慈。
拔根取廉名，未愧魯公儀。
接伴太傅離新館其兄迓于途
作者：彭汝礪
朝代：宋

使者乘軺至，將軍走馬迎。
侏離何所語，踴躍不勝情。
寓目鴻雁澤，傷心杕杜行。
天乎非有間，我老獨無兄。
擬田園樂·其一
作者：彭汝礪
朝代：宋

買田何須近郭，作屋却要依山。
青松共我終始，白鳥隨人往還。
擬田園樂·其三
作者：彭汝礪
朝代：宋

步月溪頭置酒，野草不妨醉眠。
百歲獨多暇日，萬家共樂豐年。
擬田園樂·其二
作者：彭汝礪
朝代：宋

春酒家家初熟，春花處處光輝。
看花更携酒去，酒醉却插花歸。
擬田園樂·其五
作者：彭汝礪
朝代：宋

霜寒禾黍初熟，日落牛羊自歸。
樂事須還田舍，浮名不入柴扉。
擬田園樂·其六
作者：彭汝礪
朝代：宋

稚子騎牛橫笛，老翁置酒高歌。
算來人生有幾，莫問世事如何。
擬田園樂·其四
作者：彭汝礪
朝代：宋

山色依雲闇淡，溪聲潄玉玲瓏。
孤笛醉吹明月，扁舟臥釣秋風。
擬賞花釣魚詩·其一
作者：彭汝礪
朝代：宋

晴雲扶日上昭陽，翠輦鳴鞭下建章。
化國樓臺天半際，瀛洲殿閣水中央。
魚游自並龜龍國，花氣渾如薝蔔香。
擬學華封人作頌，千秋萬歲奉君王。
擬賞花釣魚詩·其一〇
作者：彭汝礪
朝代：宋

九重殿閣五雲中，閒暇君臣燕樂同。
芳卉便成金色界，游鱗如在水晶宮。
承雲樂見太平象，湛露詩成王者風。
從幸甘泉能獻賦，愧無人可似揚雄。
擬賞花釣魚詩·其七
作者：彭汝礪
朝代：宋

百子池塘春復還，五雲樓閣曉猶寒。
蛟龍影上黄金輦，錦繡香浮白玉盤。
宿蘂萬包開雨露，修鱗五色躍波瀾。
太平既醉恩無報，白首侵尋畏素餐。
擬賞花釣魚詩·其三
作者：彭汝礪
朝代：宋

孔雀橫斜寶扇回，雕龍浮動翠輿來。
魚知迎日爭先躍，花會留春獨後開。
法部方將九成樂，侍臣迭送萬年盃。
太平恰似唐虞際，臣主從容賦起哉。
擬賞花釣魚詩·其九
作者：彭汝礪
朝代：宋

霽色蒼茫杳藹中，玉輿朝出大明宮。
修鱗戲躍神池日，宿蕊爭開禁籞風。
韶樂大恩流動植，靈臺餘澤入魚蟲。
龍光所被何其厚，欲報慚無尺寸功。
擬賞花釣魚詩·其二
作者：彭汝礪
朝代：宋

琉璃宮殿雲深處，錦繡池堂雨過時。
魚躍定名千歲鯉，花開多是萬年枝。
恩流河漢波瀾闊，春在蓬瀛日月遲。
三十餘年無此會，今朝會見柏梁詩。
擬賞花釣魚詩·其五
作者：彭汝礪
朝代：宋

日暖魚游百子池，雨餘花折萬年枝。
微風靜覺絲緡遠，暖日徐看淑景移。
九奏高張洞庭樂，七言徧賦柏梁詩。
吁俞不忘幾微戒，恰似唐堯虞舜時。
擬賞花釣魚詩·其八
作者：彭汝礪
朝代：宋

檻外幽花暖欲然，池邊弱柳困初眠。
風晴鶑戲長楊日，水浄魚游太液天。
玉斝酒深浮湛露，寶爐香聚引長烟。
雲章光絕無能繼，但頌南山億萬年。
擬賞花釣魚詩·其六
作者：彭汝礪
朝代：宋

甘雨祈祈兆歲豐，君王暇豫與人同。
晴陽魚躍烟濤外，暖日花開錦繡中。
更有靈龜千歲綠，仍多陳粟萬倉紅。
便知豈樂歌頒首，不比飛揚賦大風。
擬賞花釣魚詩·其四
作者：彭汝礪
朝代：宋

翠蹕雕輿下未央，禁林春色秀天芳。
帝居便是蓬萊勝，花氣渾如薝蔔香。
五色靈池魚撥剌，九苞阿閣鳳徊翔。
神仙世界光陰別，比着人間一倍長。
敏叔家會仙洞
作者：彭汝礪
朝代：宋

大松十里建旌麾，曉日朝霞五色衣。
幽谷靜聞猿一嘯，白雲時見鶴雙飛。
花開洞府春長在，人會瀛洲夜未歸。
家近武陵時入夢，詩成更憶故山薇。
新建宰徐中文尉甯文淵出城見餞
作者：彭汝礪
朝代：宋

詩句飛華照彩牋，酒花浮綠動金船。
眼看世態嗟無益，心到天真喜自然。
盛德優容聞邵父，清才脫灑愛梅仙。
却嗟風雨催行色，不得相從醉洞天。
新晴
作者：彭汝礪
朝代：宋

一雨凄凉夜，羣陽發育春。
風雷驚舊蟄，泥滓倦行人。
花秀千家囿，波添數尺津。
新晴何處好，郊外草如茵。
斷編
作者：彭汝礪
朝代：宋

斷編塵簡即吾師，萬里徘徊得路遲。
覽照忽驚顔色古，臨空嘆息羽毛衰。
迂愚未盡田瞿學，庸賤空收鮑叔知。
安有微波增海曲，願因窮臘看松枝。
方城與君時相別遇雨因寄是詩
作者：彭汝礪
朝代：宋

五更赤晴平旦雨，愁雲不開風勁怒。
霰雹夜落大如芋，日月不出愁烏兔。
兄曰嗟予季行役，道阻且修日云暮。
泥深一尺水交注，僕肩不任馬蹄駐。
一車十牛不能御，晨征忽忽立乘遽。
恐汝悲啼不還顧，昔知爲快今知誤。
恨不赭陽一月住，人生百年惟所遇。
曲折萬變皆歸數，乾坤與人同寄寓。
擾擾眼前皆細故，慎勿動心悲景露。
九阪王陽猶叱馭，平明天晴卷雲霧。
驊騮安穩行道路，一日千里如跬步。
日影
作者：彭汝礪
朝代：宋

日影昏冥雨力微，扁舟欲往浪沾衣。
不甘落葉東歸去，空羨征鴻北向飛。
俗惡懶經沽酒市，身閑欲臥釣魚磯。
祇疑風色相欺得，繫滯塵蹤未許歸。
日暮
作者：彭汝礪
朝代：宋

人去紅塵息，林幽晚意清。
秋陽紅旆亂，夕靄翠紳橫。
新月淡無色，微風寒有聲。
此吟猶未竟，城吏已嚴更。
日暮
作者：彭汝礪
朝代：宋

日暮辭前渚，天寒宿遠汀。
青燈同寂寞，濁酒慰飄零。
痛飲無人共，高歌反自聽。
終宵惟此興，日戰破愁亭。
早起
作者：彭汝礪
朝代：宋

客心不能休，未曉輒欲起。
耳凍南山風，衣冰北溪水。
捨我一息勞，先行十餘里。
因知人之學，患不勉旃爾。
昔在橫港西山與張季友儀父游相別各數年矣今冬邂逅于此相與飲酒道故舊甚樂因各爲詩以見所懷
作者：彭汝礪
朝代：宋

久別西山夜，每懷橫水春。
珪璋元自合，手足更相親。
頗笑曾參魯，尤知管仲貧。
酒行脩水石，詩就寫松筠。
薄宦分南北，浮生共屈伸。
往來俱日月，出入見參辰。
驛騎歸何晚，郵書寄稍頻。
離羣初會面，話別故傷神。
束縛隨時世，低徊喪本真。
點衣塵土舊，侵鬢雪霜新。
蝴蝶南華夢，芭蕉居士身。
幾時江海去，相看老垂綸。
春日
作者：彭汝礪
朝代：宋

青春久雨郊原暗，白日新開錦繡明。
苒苒碧絲垂柳樹，勻勻紅粉上花英。
人生最貴逢辰樂，暇日終當載酒行。
無爲草玄成寂寞，便輸風景屬流鶑。
春秋成字韵·其一
作者：彭汝礪
朝代：宋

鳳鳥知何處，麟經卒告成。
人人無義戰，歲歲有王正。
秦楚空强力，桓文漫主盟。
是非微旨在，終始願深明。
春秋成字韵·其三
作者：彭汝礪
朝代：宋

聖念周邦弱，經因魯史成。
尊王常謹始，罪隠不書正。
弗義嗟頻戰，無常嘆屢盟。
幽微今煥若，寧復比丘明。
春秋成字韵·其二
作者：彭汝礪
朝代：宋

法爲衰周起，文因舊史成。
有權皆反正，無事亦書正。
泣血葵丘會，傷心首止盟。
三家自螢爝，未助太陽明。
春秋成字韵·其四
作者：彭汝礪
朝代：宋

賞罰陵遲久，春秋筆削成。
稱人譏楚僭，書月謹周正。
國國强并弱，時時會復盟。
前賢褒貶在，一覽是非明。
春陰呈兄長·其一
作者：彭汝礪
朝代：宋

春陰祇欲睡，世事固相尋。
簿領麤官意，塵埃故國心。
風吹花點點，雨壓柳陰陰。
幾日城頭步，乾坤共醉吟。
春陰呈兄長·其三
作者：彭汝礪
朝代：宋

花開初熟醉，月上夜微吟。
志節傷時序，詩書愛寸陰。
未忘他日意，無用此時心。
更約藏舟步，餘芳尚可尋。
春陰呈兄長·其二
作者：彭汝礪
朝代：宋

春容猛狼藉，暑意已侵尋。
寂寞悲時事，凄凉上客心。
鶑飛啼野色，蝶戲落花陰。
喜有城隅望，乘風聽苦吟。
春雨
作者：彭汝礪
朝代：宋

三月江淮物正新，等閑風雨挫芳春。
狂飄柳色低垂地，暗損花枝自惱人。
壟畝千家知有望，江湖萬里喜通津。
鴒原莫放朝華去，共約新晴醉綠茵。
春風
作者：彭汝礪
朝代：宋

三春含造化，一雨灑空虛。
寒色宵無定，輕陰晝未舒。
亭臺花色重，道路馬蹄疏。
燕雀乘風便，應言莫我如。
春風破窮陰
作者：彭汝礪
朝代：宋

春風破窮陰，草木爭秀發。
紛敷作錦繡，晃耀映霜雪。
我行縱披賞，欲戴羞白髮。
相看一杯酒，聊以酬佳節。
昨日陪深之學士飯浄因登羅漢閣期致遠不至憶山陰弟各賦一首遂寄二君
作者：彭汝礪
朝代：宋

丹鳳禁城近，青鴛寶閣開。
九天瞻佛日，萬國在春臺。
東觀人何處，山陰弟未來。
飛雲來自在，相望興悠哉。
昨日餞趙教授行會飲秀楚堂晚徙櫻桃花下夜月上正夫設燭于花上光明焜燿昔所未見正夫因約賦詩
作者：彭汝礪
朝代：宋

夜凉月色清如水，天靜無風塵不起。
移酒近花坐明月，畫燭橫斜插花裏。
月寒燭艷花淡薄，意思相疑不相似。
一下一高總能見，半白半紅渾可喜。
時有幽香闇着人，更分疏影低臨水。
密如雲霧即成陰，團作珠璣看結子。
異時尚擬與君醉，景物更作今日比。
富貴功名是底物，人生百年行樂耳。
是非寄君時
作者：彭汝礪
朝代：宋

一或以爲是，一或以爲非。
是非如環中，畢竟無窮時。
汝唱我其從，嗟吾亦何爲。
時在集英幕中呈諸公學士
作者：彭汝礪
朝代：宋

衰病從來飯亦慵，不堪鎖宿似南宮。
夜凉月滿重簾外，春雨花開一夢中。
軒陛直言尊董氏，朝廷故事問胡公。
文章久怪無新語，議論初欣有古風。
晚晴
作者：彭汝礪
朝代：宋

萬里無雲雨意醒，江湖滿載夕陽明。
老翁暮釣扁舟去，稚子歸樵一笛橫。
溪月悠悠含夜意，林風細細作秋聲。
詩魂散落無羈束，試效樊川賦晚晴。
晚行竹林兄弟相率賦詩·其一
作者：彭汝礪
朝代：宋

苒苒秋風吹我衣，留連清勝夜忘歸。
眉橫雲外新蟾上，雪落林梢白鷺飛。
晚行竹林兄弟相率賦詩·其二
作者：彭汝礪
朝代：宋

碧竹侵雲一萬竿，挾書時此共盤桓。
湘沅見說官期逼，預惜朋游別去難。
晚風
作者：彭汝礪
朝代：宋

南北東西萬里通，往來長與水無窮。
役心一日空隋力，餘澤千年謝禹功。
滿道柳陰低翠幄，夾堤橋影臥長虹。
樂游不及先生快，坐看千航起晚風。
晚風
作者：彭汝礪
朝代：宋

晚風吹月上天涯，一夜光寒獨自知。
始信花開俱有意，可言雲淡獨無思。
晨起祠先農道中
作者：彭汝礪
朝代：宋

更闌燭花低，呼童起視夜。
問夜如何其，露落月未謝。
皇帝共神明，朝燕或爲罷。
多儀禮有敬，少怠刑無赦。
今茲先農饗，上意在耕稼。
駕言投明起，不敢私安暇。
馬蹄踏冰雪，霧露溼鞍馬。
寒林月中影，十里開圖畫。
燈火望壇場，冠裳出次舍。
鏘洋響金石，馨香紛彝斝。
百年禮樂中，萬事無雜霸。
昏冥久塵土，今日聞韶夏。
心知至誠通，自可膏澤下。
清風吹菽麥，綠陰密桑柘。
人家實倉廩，得以時婚嫁。
四夷共安富，兵偃祭類禡。
山川百神寧，天子樂無假。
敢後秋冬報，還見擊鼓御。
顧予真缺然，何以補漏罅。
尚堪逐農樵，擊壤歌聖化。
景繁見和再用前韵馳寄
作者：彭汝礪
朝代：宋

魚飛鯨躍出波瀾，獨立蓬萊縹緲間。
會有清詩寄蘆竹，能無歸夢到溪山。
暑雨
作者：彭汝礪
朝代：宋

暑熱炎炎起道途，霆雷一陣出山隅。
雨吹細點沾鬚鬢，風卷輕寒上髮膚。
但使田疇終潤澤，敢言車馬久泥塗。
天時信有豐年意，笑語輕便共野夫。
暮宿驛舍
作者：彭汝礪
朝代：宋

別袂風輕動，離裝雨薄沾。
斷霞孤鶩落，新月一眉纖。
鳥羽棲幽徑，蛩聲滿畫簾。
稍贏詩思健，還覺旅魂添。
暮雨
作者：彭汝礪
朝代：宋

暮雨忽隨江上舟，寒風彷彿轉清秋。
興隨烟月成千首，醉忤鶑花長四愁。
不繫可憐波上葉，忘機應喜海邊鷗。
一聲畫角吹魂夢，散落淮天曉未收。
暴雨
作者：彭汝礪
朝代：宋

雲如驚瀾如潑墨，萬竅怒號四山黑。
電母摇睛嚇風伯，疾雷怒張坤軸側。
雨如河傾如雨石，上山下山泉動脈。
石漂木拔崖裂坼，高原立脚成大澤。
古寺顛前後岡逼，瓦腐椽折破無壁。
泥佛露頭水浸臆，苔錢藤蔓生金碧。
背堂衆流如箭激，挾氣急欲投閒隙。
衣掣脚芒看溝淢，有惻烝徒老荆棘。
荷戈與殳甲不釋，中夕愁居晝艱食。
我今乃敢求安席，閭閻人家水沒極。
壯夫浮泅老者溺，高占鳥巢據猨杙。
可憐欲走無羽翮，我起熟視惟歎息。
斷蘗棲苴在簷額，雞飛犬跳上屋脊。
蛟黿睥睨迷所宅，乾坤欲晴但頃刻。
廣庭泥深猶數尺，大浪如銀沸阡陌。
萬馬相踶轂相擊，窮民欲炊無釜鬲。
蚯蚓在堂魚在閾，兒童捕魚不知戚。
溪南不能過溪北，跬步如越與胡隔。
溺者漫不見蹤跡，東村西村哭聲塞。
手援不能淚沾臆，掩胔雖欲終何益。
天理吁嗟杳難測，惸獨無辜不愛惜。
葬填溪魚瘞砂礫，乃能屈折容盜賊。
鑿險開深聽藏匿，不以血膋膏鋒鏑。
皇天無情禍福直，昔也昭昭今也惑。
我歌且謠寫悲惻，竹林一夜生秋色。
曉步
作者：彭汝礪
朝代：宋

峨冠出林藪，策杖濟泥塗。
山迥迷三島，溪長念五湖。
歸雲靜寒谷，落日憩平蕪。
獨樂無羈束，低徊愧野夫。
曉行
作者：彭汝礪
朝代：宋

遲明騎馬聽鷄號，霧露紛紛上鬢毛。
烟宿平蕪疑遠水，風鳴高木聽飛濤。
暖迴宿草春初見，光動扶桑日欲高。
橫笛一聲還出牧，稚兒無不笑吾勞。
曉起
作者：彭汝礪
朝代：宋

清霜羣籟息，淡曉一星留。
野竹寒方翠，溪雲夜不收。
月明山路逕，霜溼布衣裘。
羈旅令人瘁，衰羸亦自羞。
月夜
作者：彭汝礪
朝代：宋

江湖秋夜月紛紛，溪水吹風作簟紋。
漁父疑如傲世者，孤舟吹笛入青雲。
月夜憶伯兄兼寄諸友
作者：彭汝礪
朝代：宋

炎暑遁逃天已凉，日陰苦短夜初長。
風聲日色盡秋意，海角天涯非故鄉。
鶑谷久離愁滿眼，鴒原一別淚沾裳。
客情欲借清吟遣，詩就客情彌慘傷。
月夜示子文
作者：彭汝礪
朝代：宋

喜見明月到池東，我時獨與孤轉同。
山光水色飲不盡，更煩佳木來清風。
浩歌一聲志萬里，飛飛欲到蟾蜍宮。
君家玉琴試借我，爲君寫盡絲弦中。
有感
作者：彭汝礪
朝代：宋

吾身本山林，艱難知備嘗。
天寒負書橐，萬里冒雪霜。
山川風借力，道路泥爲漿。
瘦馬鞭不前，悲歌自慨慷。
今也偶得祿，雖勞庸何傷。
念爾草野夫，百輩勤送將。
不惟風雪勤，無乃田疇妨。
素餐煩爾徒，心顔兩愧惶。
作詩書諸紳，庶幾久無忘。
有感
作者：彭汝礪
朝代：宋

往復何爲者，功名安在哉。
茅心迷簿領，蓬鬢老塵埃。
魚蠹生書帙，蛛絲在酒盃。
淵明緣底事，苦死賦歸來。
望雲嶺
作者：彭汝礪
朝代：宋

人臣思國似思親，忠孝從來不可分。
更與諸君聊秣馬，儘登高處望堯雲。
望雲嶺自古北口五十里至嶺上南北使者各置酒三盞乃行·其一
作者：彭汝礪
朝代：宋

今日日如昨日日，北方月似南方月。
天地萬物同一視，光明豈復華夷別。
更遠小人褊心肝，心肝咫尺分胡越。
望雲嶺自古北口五十里至嶺上南北使者各置酒三盞乃行·其三
作者：彭汝礪
朝代：宋

白首功名意已闌，正如飛鳥倦知還。
蒼茫杳靄雲深處，說是燕然舊勒山。
望雲嶺自古北口五十里至嶺上南北使者各置酒三盞乃行·其二
作者：彭汝礪
朝代：宋

投老不堪行路難，衰遲久合老田間。
雪霜一意催蓬鬢，塵𡏖多方污病顔。
望雲嶺自古北口五十里至嶺上南北使者各置酒三盞乃行·其五
作者：彭汝礪
朝代：宋

五更風雪霽層霄，殘月寒星共泬寥。
道路長如之字轉，胡人能以近爲遙。
望雲嶺自古北口五十里至嶺上南北使者各置酒三盞乃行·其四
作者：彭汝礪
朝代：宋

朱顔使者黄金带，鐵面將軍紫罽袍。
會道因緣非一日，忘懷彼是即忘勞。
望雲嶺飲酒
作者：彭汝礪
朝代：宋

班荆解馬面遙岑，北勸南酬喜倍尋。
天色與人相似好，人情似酒一般深。
豚魚尚可及人信，胡越何難推以心。
立望堯雲搔短髮，不堪霜雪苦相侵。
望雲臺
作者：彭汝礪
朝代：宋

欲望都門春正深，高臺孤絕更登臨。
空雲靄靄生歸思，鳴雁雝雝多好音。
華蓋熒煌天半際，瀛洲縹緲海中心。
江天抱病頻搔首，自笑紛紛雪已侵。
李卿惠太平州學詩
作者：彭汝礪
朝代：宋

李侯昔也治當塗，作學以遺當塗民。
謠言散落在樵牧，事迹收拾歸瑶珉。
高文大字比珠玉，長與後世爲奇珍。
我因李侯念往初，黨庠遂序明人倫。
井田變更萬事廢，士林泣血悲孤秦。
今人思慮到本原，願見風俗終還醇。
嘗聞君子天下志，一視萬物無疏親。
侯來我邦嗣其兄，愛惜不後當塗人。
即視學宮動風采，復尊師席尸陶鈞。
道路尚思前召父，閭閻敢忘小馮君。
李廣
作者：彭汝礪
朝代：宋

非薄今人愛古人，今人祇說李將軍。
英雄豈遂無如廣，嘆息寥寥久不聞。
東流寄天保弟
作者：彭汝礪
朝代：宋

湖山高下綠參差，目斷東流此一時。
日久不聞鴻雁信，春來初見棠棣詩。
草根二月蔞蒿熟，沙外數家楊柳垂。
恰是去年相送處，酒樽還憶數追隨。
東流道中作
作者：彭汝礪
朝代：宋

輕快飛輿出古城，蟠迂行徑轉沙汀。
鸕鷀映日露纁翅，鴻鵠鬭風開雪翎。
水瘦不藏寒石綠，雲歸纔見遠峰青。
苦憐野色溪光好，倍覺詩魂酒魄醒。
東流道遇伯兄西歸寄二篇·其一
作者：彭汝礪
朝代：宋

君棲京國我天涯，病眼相望淚滿衣。
邂逅得爲千里會，倉皇不及一言歸。
窮通固屬時之遇，取舍猶慚議者非。
未得寵光榮里落，久行猶足慰庭闈。
東流道遇伯兄西歸寄二篇·其二
作者：彭汝礪
朝代：宋

久雨泥塗惡，春風草木花。
相逢一笑樂，欲去百咨嗟。
何日定行役，此時應到家。
平居傾望意，汗漫正無涯。
板橋
作者：彭汝礪
朝代：宋

西山曲折北溪橫，百里中無十里平。
道路雨餘多可喜，高田一半有秋成。
林亭
作者：彭汝礪
朝代：宋

禽魚慣熟見歌舞，池沼亭臺應是家。
物物眼前渾自好，不須更種芰荷花。
某偷惰不强日陷罪惡元忠哀憐惷愚未忍誅絕賜詩爲戒佩服弗忘韵險且長賡和未逮聊作短句以代負荆
作者：彭汝礪
朝代：宋

小人無遠慮，苟志懷與安。
富貴本浮雲，百計圖一完。
辰乎來之遲，玩弄如等閑。
其不爲禽狄，不能分寸間。
故人哀憐之，投以藥石言。
伏讀夜達旦，顔汗肌骨寒。
顧惟壯盛時，氣大力亦敦。
泰山陟其顛，不見宇宙寬。
蕩舟絕溟渤，獨自觀其瀾。
老大不自强，喑嘿甘素餐。
更欲盜恩榮，歸取妻子歡。
自非仁人心，孰肯救此患。
過惡苟容改，勿憚提耳煩。
將大書諸紳，佩服永弗諼。
某在合肥嘗夢同子直在橫川舊游遞中有詩往還子直見招因用前韵來寄
作者：彭汝礪
朝代：宋

春風把酒共溪邊，南北紛紛遂五年。
綠綬終朝寄塵俗，青雲昨夜夢神仙。
詩多老格知難繼，易外新聞念未傳。
彷彿異時佳句在，吾遊不敢負橫川。
某聞老母到葉未得平安家書作小詩寄君時弟
作者：彭汝礪
朝代：宋

慈闈聞及葉，坐待到天明。
望月魂先往，聞更夢不成。
花開燈有信，書少雁無情。
欲往終多畏，遲留嘆此生。
栽竹
作者：彭汝礪
朝代：宋

一生正能著幾屐，曠達人稱阮遙集。
何可一日無此君，風流我愛王參軍。
夏葛冬裘吾便足，由來世間無可欲。
但栽翠竹滿東林，我日對之歌且吟。
桃李
作者：彭汝礪
朝代：宋

南陽多桃李，寂寞自成蹊。
白雪千林闊，紅雲一片低。
人非劉氏子，路近武陵溪。
故國春相似，瞻觀處處迷。
桐柏道中見農人有戴其父謁廟者
作者：彭汝礪
朝代：宋

戴天雖重莫辭勤，力盡何能報一分。
我有此誠嗟不待，自憐終世不如君。
梅
作者：彭汝礪
朝代：宋

春入園林總不知，牆頭初見一梅枝。
朔風不挫寒冰骨，夜月偏饒白玉姿。
密意忍容鶑蝶污，英心長與雪霜期。
人情願得和羹實，無縱羌童把笛吹。
梅子
作者：彭汝礪
朝代：宋

道上人家梅子枝，背春還復葉離離。
詩翁觸物俱歸思，不用風前叫子規。
楊浩然見寄因次其韵
作者：彭汝礪
朝代：宋

百年流轉笑浮生，憂思隨時苦未寧。
心膽愛君長似水，鬢毛如我欲垂星。
春風半夜燒燈院，臘雪窮年祭酒廳。
夢寐舊游如昔日，可憐庭柏自青青。
楚野
作者：彭汝礪
朝代：宋

楚野雲寒山點綴，淮天波盡水徘徊。
古今寥廓歸談笑，氣象縱橫費剪裁。
愁日遠隨雙錦翼，離情滿寄百金盃。
清風正引城頭望，淮上車音幾日來。
榆錢
作者：彭汝礪
朝代：宋

林外溪頭榆莢錢，風吹箇箇一般圓。
渾疑萍葉輕分去，恰似苔花碎接連。
橋上
作者：彭汝礪
朝代：宋

橋南橋北水濺濺，江海歸心已浩然。
素食日慚無補報，臨流端欲問歸船。
次中丞韵
作者：彭汝礪
朝代：宋

人家碧瓦照朱丹，縹緲烟濤密瑣關。
一水北鄰千里海，萬峰南揖四明山。
鳥啼浮世塵埃外，人在青雲道路間。
祇恐公歸難久駐，匆匆便捧詔書還。
次佛印韵·其一
作者：彭汝礪
朝代：宋

咫尺書從江外來，紅塵心與眼俱開。
鹽官扇子真無用，漫得犀牛入手來。
次佛印韵·其二
作者：彭汝礪
朝代：宋

明明佛日在顛崖，何事山嵐不肯開。
諸處即無甜水草，莫牽牛下雪山來。
次來韵
作者：彭汝礪
朝代：宋

山川不見石泉城，風日摇摇想旆旌。
鸑鷟老尋丹穴宿，驊騮饑上赤霄行。
隆冬霜雪傷萍泛，末路埃塵憶蓋傾。
父老祇知榮衣繡，鄉人未會貴登瀛。
次儀父春日草韵一首
作者：彭汝礪
朝代：宋

一室浮塵外，重門翠嶺坳。
愧非南土秀，輒繼竹林交。
共喜逢佳節，狂遊過碧郊。
綠垂溪柳線，紅舞野花梢。
歷亂禽相語，芊茸草漸包。
賞心須載酒，席地不誅茆。
野眺幽歡入，羈窮舊恨拋。
川原真勝境，雞黍亦嘉餚。
清唱溪泉激，虛談佩玉敲。
醉腸波浩蕩，銳氣虎炰烋。
天子今堯舜，吾門豈許巢。
亨途行决矣，何必俟占爻。
次去華學士韵
作者：彭汝礪
朝代：宋

九衢塵土暴秋陽，宮殿深沉早自凉。
庭柏染霜千丈碧，籬花著雨一番黄。
天邊河漢波瀾闊，海上蓬萊日月光。
文物豈惟淹漢魏，太平久矣四三皇。
次友人韵·其一
作者：彭汝礪
朝代：宋

朝車暮馬走塵埃，眼疾昏眵洗不開。
門外柳陰清似水，十分留著待公來。
次友人韵·其三
作者：彭汝礪
朝代：宋

新詩清勁何所似，祇似金鎞刮眼開。
流水上同知者樂，好風知是故人來。
次友人韵·其二
作者：彭汝礪
朝代：宋

丁寧風伯莫相催，莫放船頭容易開。
更語水邊魚與雁，不妨日日寄書來。
次友人韵·其四
作者：彭汝礪
朝代：宋

不但離腸夜九回，眉頭十日不曾開。
田園愈更不勝說，憶賦淵明歸去來。
次君時韵
作者：彭汝礪
朝代：宋

牙弦不願世人知，末路論心有子期。
萬物參差爲我與，三人邂逅得吾師。
更貧未乏揚雄宅，已會誰悲墨子絲。
欲說本來時節事，直須會得未來時。
次周戶曹見寄
作者：彭汝礪
朝代：宋

車馬欹危冒險艱，烟塵衰颯病容顔。
游心自惜相逢晚，歸興能忘一笑閑。
野色無涯秋苒苒，溪聲不息夜潺潺。
而今幕府文書少，須約詩筒重往還。
次履中學士正月十一日迎駕大慶殿
作者：彭汝礪
朝代：宋

瑞霧蒼茫杳靄間，遲明催立大庭班。
禁林草木青春近，秘閣文書白日閑。
華蓋熒煌天帝座，蓬萊縹緲道家山。
金輿玉乘歸何晚，樂奏鈞天夢未還。
次張同年德父移松杉石楠海棠各賦一首·其一
作者：彭汝礪
朝代：宋

孝思知欲寄無窮，手插松枝宅兆東。
始聽靈根來澗底，會看高節入雲中。
紛紛淚滴枝頭露，擾擾愁隨葉上風。
老盡雪霜終不變，亦知因此議窮通。
次張同年德父移松杉石楠海棠各賦一首·其三
作者：彭汝礪
朝代：宋

石楠梭木照春山，顔色紛紛亂碧丹。
剩葉如雲散幽塚，清陰爲蓋覆靈壇。
沾濡細雨生秋色，摇撼驚風長夜寒。
應並孤松長共老，好栽慈竹與同看。
次張同年德父移松杉石楠海棠各賦一首·其二
作者：彭汝礪
朝代：宋

張子紛紛非世情，栽杉爲徑護墳塋。
烟冥接葉愁俱滿，露落低枝涕泗橫。
直幹森森才滿握，微陰細細欲盈城。
栽培會與風霜老，愛護無容螻蟻生。
次張同年德父移松杉石楠海棠各賦一首·其四
作者：彭汝礪
朝代：宋

見說無因寄孝心，自移花種碧山岑。
栽培蒙密春先暖，想像遲回日爲陰。
多恨祇悲新雨露，遺靈如得舊園林。
黄鸝不會人情思，亦向枝頭送好音。
次張德甫朔雪韵
作者：彭汝礪
朝代：宋

朔風吹雪落天涯，醉立飛樓四望賒。
糞壤不知涵潤澤，蒿萊無復見纖瑕。
半宵庭檻光爭曉，窮臘園林物自花。
誰借一舟湖北岸，月明東訪戴生家。
次張瑞甫貪飲韵
作者：彭汝礪
朝代：宋

霜濃溪水縮，雨過竹風多。
久病予無頼，微吟子爲歌。
遠心傾塞雁，窮緒委江波。
貪飲祇如此，世人誰復過。
次德甫韵
作者：彭汝礪
朝代：宋

露染黄柑熟，霜添紫蟹肥。
天真俱自得，世路偶相依。
飲數初憂病，歡成復忘歸。
醉吟侵夜色，星月凈輝輝。
次文淵兄韵
作者：彭汝礪
朝代：宋

風雨正開棠棣枝，塵埃復隔老萊衣。
南北分人心欲碎，不堪頻望白雲飛。
次正夫宿留侯廟韵
作者：彭汝礪
朝代：宋

龍飛景雲從，林茂衆鳥息。
真人翔灞上，多士生王國。
留侯豪傑士，乃獨爲所得。
韓亡竟不去，漢興愈厲策。
不見馬上功，奚多幕中畫。
眇焉視嬰布，若數百與億。
鴻鵠已高飛，翩然斂歸翼。
堂堂高皇業，屹立如磐石。
始卒如公者，是不慚廟食。
載瞻水邊祠，老檜寒更碧。
次正夫登沛中歌風臺
作者：彭汝礪
朝代：宋

屹屹泗上城，隆隆沛中臺。
登臺不見人，祇見山崔嵬。
高祖湯武資，神明天所開。
潜龍已飛躍，乘馬寧邅迴。
倒戈與天旋，萬國俱子來。
西楚殪封兕，東齊蕩纖埃。
任使雖故人，蕭曹亦賢哉。
功成思猛士，樂極自成哀。
如何古之人，懿德乃所懷。
次正夫相寄佳句
作者：彭汝礪
朝代：宋

朱橘大可圍，白魚闊盈尺。
掀林擷甘芳，艤岸披的皪。
我酒清且旨，于焉餞佳客。
鴻飛不知遠，日暮寒雲碧。
回瀾祇如昨，不見舟行跡。
寄詩何遒麗，若見好顔色。
遙想翰墨揮，波濤瀉胸臆。
維纚遠林外，坐看晨風翼。
萬物歸一致，知公無不適。
人之與天地，同是爲形役。
次正夫途中懷親韵
作者：彭汝礪
朝代：宋

動靜非兩途，久勞逸更好。
開門看白雲，婉婉出山嶠。
身閑亦已樂，言念親及耄。
豈無青精飯，每食終不飽。
鏡中髮如漆，一夜成素葆。
言歸采其蘭，堂北種萱草。
日以五鼎食，不如綵衣老。
我今無此樂，感泣形已槁。
日夜思故鄉，欹眠夢郊堡。
次正夫途中蔬食韵
作者：彭汝礪
朝代：宋

昔未與公游，同志不同居。
我寵居鳳掖，公名專石渠。
醪醴賜上尊，膏羶給天厨。
彭城作逐客，事事秦越殊。
尚慚素餐詩，苦畏城旦書。
豈能萬錢食，謬駕雙輪車。
時時置盃盤，登眺隨所如。
公行適在野，乃至歌無魚。
人生一世間，百年實斯須。
無所不可安，何獨貴紆朱。
飲河惟滿腹，奚欠亦奚餘。
作詩促公歸，去直承明廬。
次皇甫子仁老杜詩韵
作者：彭汝礪
朝代：宋

少陵氣忠勇，毫髮見聲詩。
衛稷心丹破，窮途鬢雪垂。
兵戈靈武道，風雨耒陽時。
不及明君用，空餘後學悲。
次皇甫登興化水亭韵
作者：彭汝礪
朝代：宋

簿領終朝困蒸暑，危亭一息得微凉。
草迷幽徑回環綠，花落滄波在處香。
永夜鶴聲雙唳月，清秋松色自凌霜。
平生愛樂澄虛地，一夢遲留夜未忘。
次致政張大夫韵二首·其一
作者：彭汝礪
朝代：宋

石城山水有清音，賈塹烟蘿路更深。
松竹門闌初作徑，蒲荷池沼舊成林。
騑騑出適窮周道，汩汩歸休傍漢陰。
莫詫大夫能作賦，但逢故老數揮金。
次致政張大夫韵二首·其二
作者：彭汝礪
朝代：宋

李郭曾同溪上船，途人指點作神仙。
松篁老長芰荷密，鳬雁飛浮鸂鶒前。
霖雨未終岩野地，陽春方擅郢中天。
文章不敢蘭亭比，翰墨纔能記歲年。
次芸叟韵
作者：彭汝礪
朝代：宋

雪霜歸漢塞，星露近蘇天。
金錯千兵甲，花團五馬韉。
春從今夜好，月勝別時圓。
頗笑荆溪老，猶談般若禪。
次虞遜臣江行韵
作者：彭汝礪
朝代：宋

步繞林泉側，襟懷一灑然。
酒酲昏易析，詩癖老難痊。
鬨息無塵地，寒生欲暝天。
願期明月到，同枕碧溪眠。
次道濟韵
作者：彭汝礪
朝代：宋

吾材未及明時用，來傍師門靜養蒙。
多病因知妨力學，潜思猶是覬成功。
松心並老凝寒後，玉色相看烈火中。
天意欲令更患難，詩辭何必議窮通。
次雜端韵
作者：彭汝礪
朝代：宋

畫舫參差看欲飛，紛紛車馬壓塵泥。
右軍筆墨空蘭渚，安道風流訪剡溪。
白首得時歸莫遽，丹心懷國去猶稽。
月明會醉蓬萊閣，應笑雲霄自有梯。
次雲居老詩韵·其一
作者：彭汝礪
朝代：宋

西山雲霧隠蓬萊，滕閣峨峨亦壯哉。
莫道長江空自去，一波濤起一如來。
次雲居老詩韵·其三
作者：彭汝礪
朝代：宋

荆山有玉比山丘，愛玩還將木李投。
掣電一機吾會得，天邊月在水中流。
次雲居老詩韵·其二
作者：彭汝礪
朝代：宋

邊庭老將已成功，名在麒麟畫閣中。
塞外牙旗歸萬馬，雲間羽箭落雙鴻。
次靜長老韵
作者：彭汝礪
朝代：宋

性火方能熄，心燈不復挑。
猿聲傳古穴，柏實落枯條。
闃寂苦無寐，淋零已半宵。
更深寒愈重，慵解束薪燒。
次韵劉景文見寄
作者：彭汝礪
朝代：宋

萬里飄蓬失舊游，汴隄別去又三秋。
朔風悵望心先去，夜月相瞻影獨留。
偶得篇章還自失，喜因文字會忘憂。
幾時樽俎追平昔，熟醉靈芝最上頭。
次韵周戶曹水軒
作者：彭汝礪
朝代：宋

新闢頹牆得小軒，未成詩思已相關。
一窗嫩綠分肥水，十里澄輝接蜀山。
近岸雨收風滿徑，暮天雲靜月當顔。
參軍莫作塵埃嘆，今有幽虛伴若閑。
次韵堯民同年
作者：彭汝礪
朝代：宋

飛雪鱠長鯨，浮蛆醱新酒。
故人不我過，絕壁頻回首。
北岡無斷絕，參錯紛燕豆。
觸目事斬新，愴懷治平舊。
龍飛第一牓，四百如蘭友。
勁氣沮金石，高文爛星斗。
我衰也久矣，彫落幾無有。
未去真厚顔，欲歸猶掣肘。
盤根發餘刃，想見敏捷手。
江河被郛郭，雲霧生戶牖。
顧瞻良集易，歎息幽期後。
興到詩輒成，吾窮久箝口。
次韵履中學士宴集英殿
作者：彭汝礪
朝代：宋

衮衣玉色殿中央，簪佩參差萬翼張。
和氣每窺天一笑，晬容時見日重光。
九成樂奏蓬山近，百和香焚黼座傍。
魚躍鳥飛應自喜，君仁三倍勝岐昌。
次韵晦之楚泗道中
作者：彭汝礪
朝代：宋

白日紅塵身世勞，羨君詩興自陶陶。
敢因錦繡邀青玉，漫把瑶瓊報木桃。
冰雪正寒心始見，騏驎已老氣終豪。
一言起拜先生辱，羞愧無才及楚騷。
次韵晦之沿牒楚泗二州
作者：彭汝礪
朝代：宋

鷁首爭先鳥翼飛，宦游容易即天涯。
漸生世事無由盡，已去年華不易追。
芍藥遂輸淮上樂，櫻桃終念水邊期。
雨餘亭外山爭出，幾日相看一酒巵。
次韵答劉行甫同年
作者：彭汝礪
朝代：宋

江外書來墨未乾，笑言可惜礙雲山。
字無塵蹟精神健，詩有天才態度閑。
皓月分明生海上，仙韶容易落人間。
夜深一夢無拘束，飛度重湖曉未還。
欲寄
作者：彭汝礪
朝代：宋

欲寄予聲無使還，平安始見一書間。
偶從淝水經淮水，應對龜山憶蜀山。
浮世並知俱物役，利途曾復見人閑。
每言庾信愁難解，果道安仁鬢已斑。
欲雨
作者：彭汝礪
朝代：宋

車馬冒蒸暑，道途傷久晴。
雲生蜀山靜，風度遠秋清。
白蟻紛紛鬭，鳲鳩在在鳴。
微陰知雨意，失意問農耕。
欲雨
作者：彭汝礪
朝代：宋

雨勢將霶霈，風聲自嘯號。
柳眉含綠淚，花臉膩香膏。
厚澤宜蘇物，微寒怯減袍。
詩成歡不足，終擬醉春醪。
欲雨馬上寄兄長
作者：彭汝礪
朝代：宋

去馬驚塵犯客襟，喜看雲影聚輕陰。
雁飛淺草風聲疾，蟻鬭枯梨雨意深。
亭外見山輸獨嘯，林邊上馬强清吟。
一聲誤認齊蟬晚，叫起肥陵夜夜心。
正夫臥疾予往訪之正夫置酒因作是詩
作者：彭汝礪
朝代：宋

來問清漳病，煩置東武酒。
敬窺石窌君，愛始士衡母。
大論窺道奧，禪關恣深叩。
是非棄糠粃，直與造化友。
人游于一世，萬事俱非偶。
養疾先息念，息念他何有。
此言乃良藥，不在砭石後。
長日從公游，徑醉須五斗。
正月初三日送叔宜弟初離襄陽
作者：彭汝礪
朝代：宋

月魄纔生夜，春風恰到時。
異鄉愁對酒，深院靜論詩。
道路嗟吾老，雲霄恨汝遲。
莫言明日別，徒益鬢邊絲。
步入
作者：彭汝礪
朝代：宋

步入浮游淡泊中，紅塵無計到心胸。
微之散落詩千首，白也飄零酒百鍾。
天地寂寥窺夜月，風霜悲慘看春松。
清晨試引青銅照，一點朱丹入病容。
武岡路中
作者：彭汝礪
朝代：宋

朝行黄茅岡，暮宿黄茅驛。
一岡復一岡，岡岡如絡繹。
一驛復一驛，思親頭易白。
何時自此還，行李兼晨夕。
武岡路中
作者：彭汝礪
朝代：宋

複嶺重岡烟靄深，晚年多病覺難任。
他鄉一日如三歲，遠路家書抵萬金。
流水可憐君未息，白雲誰似爾無心。
天寒日暮雙飛鳥，寂寂歸棲只舊林。
武岡驛
作者：彭汝礪
朝代：宋

破屋山間驛，窮閻溪上村。
雲山能近郭，池水故當門。
氣象生詩筆，波瀾動酒樽。
夜長歸夢遠，憑爾與招魂。
武岡驛
作者：彭汝礪
朝代：宋

行路蕭條傷客心，黄雲不動祇陰陰。
天寒獨鶴飛平澤，日暮慈鴉歸故林。
鱗翼不將一字至，雪霜莫怪二毛侵。
擁爐更飲鍾陵酒，抱膝漫爲梁甫吟。
武陽寨聞峒中作樂
作者：彭汝礪
朝代：宋

成康已措刑，文景不言兵。
夷俗家家曲，蠻歌處處聲。
長腰筒拍鼓，細竹葫蘆笙。
物意惟安樂，人間共一情。
武陽寨見村中梅花
作者：彭汝礪
朝代：宋

茅屋蠻溪路，梅花亦自開。
雪深憂思遠，風靜暗香來。
故國春何似，孤城興遠哉。
晚風吹片片，恣意點蒼苔。
歸期
作者：彭汝礪
朝代：宋

歸期元約是花時，曲指花時定可歸。
日暖擁雲迎馬首，天寒飄雪點人衣。
老胡淚落不忍別，野鵲性靈相近飛。
到得歸時春更晚，故園桃李正芳菲。
歸次雄州
作者：彭汝礪
朝代：宋

雁奴到日人初別，燕子來時我亦還。
馳馬直登山絕頂，爭圖先見瓦橋關。
毛詩·其一
作者：彭汝礪
朝代：宋

美刺詩之奧，予今得所歸。
議收天地遠，心到聖賢微。
雅頌藏興廢，蟲魚隠是非。
篇章三百五，一一數珠璣。
毛詩·其三
作者：彭汝礪
朝代：宋

周魯詩三百，篇篇自有歸。
人心散堙鬰，物意露幽微。
原本今無復，風華比益非。
遒人不知採，空此綴明璣。
毛詩·其二
作者：彭汝礪
朝代：宋

古詩皆有托，正道豈無歸。
風雅收功遠，弦歌得趣微。
王劉終少是，毛鄭亦多非。
儒氏潜深愛，篇篇盡玉璣。
民有金剛經風吹失所乃餘干縣也時知縣與民同見文淵兄作詩俾予和韵
作者：彭汝礪
朝代：宋

諸佛當年說色空，色空已壞合還風。
定隨妙喜山河去，西入維摩方丈中。
水軒晝寢
作者：彭汝礪
朝代：宋

曉步迎晨旭，昏歸踏暮鐘。
簿書分意思，塵土病顔容。
隔岸柳陰細，侵簾波影重。
諸公惜駑蹇，一息養疏慵。
永興道中有感
作者：彭汝礪
朝代：宋

古人何計亦何思，世俗紛紛錯自疑。
天地百年俱夢幻，可能于爾較毫絲。
江上
作者：彭汝礪
朝代：宋

柳翠蘆尤碧，楓殷蓼更紅。
金波連夕照，玉浪起秋風。
霄漢雙飛鳥，波瀾一釣篷。
江湖如許景，總合付詩翁。
江上
作者：彭汝礪
朝代：宋

波瀾浮動月翻翻，細雨吹風忽在門。
溪上酒家何處所，青燈明滅見漁村。
江上寄廣漢屯田丈
作者：彭汝礪
朝代：宋

白首扁舟西復東，滄江時對百花叢。
山光縹緲雲霄外，水氣溟濛烟靄中。
似酒鵝兒隨暮雨，于飛燕子語春風。
一杯欲飲終無緒，想望鄰家鶴髮翁。
江上晚起
作者：彭汝礪
朝代：宋

水昏如欲雨，霧落復非雲。
浩蕩重波隠，微茫小岸分。
大明瞻日曉，微暖報風薰。
隠約廬山寺，孤鐘續續聞。
江口
作者：彭汝礪
朝代：宋

北風吹蕩酒旗斜，渡口寥寥數十家。
茅屋尺椽貧活計，漁罾一幅舊生涯。
青雲正著楊柳葉，白雪已開蘆葦花。
蓬笠焉知慕軒冕，牛羊豈遂勝魚蝦。
江口道中
作者：彭汝礪
朝代：宋

道路春晴柳葉長，川原水涸草苽黄。
陰晴天氣猶寒食，村郭人家似故鄉。
地曠馬牛羣放牧，時平兒女自耕桑。
馬蹄即踏江南路，村店相看酒一觴。
江流
作者：彭汝礪
朝代：宋

江流繚繞轉天涯，萬幅風帆去若馳。
紅日遠山開殿閣，青天高木出旌旗。
蛟龍迴泊鰭鱗動，燕雀飛翻羽翮遲。
身世百年長擾擾，扁舟多謝捕魚兒。
江花四首·其一
作者：彭汝礪
朝代：宋

江水挼藍綠，江花潑火紅。
夕陽幽鳥下，渾似畫屏中。
江花四首·其三
作者：彭汝礪
朝代：宋

水近花逾碧，花臨水更紅。
鷗飛錦城外，人立畫屏中。
江花四首·其二
作者：彭汝礪
朝代：宋

鷗鳥來何事，漁舟到亦迷。
落花流更遠，疑是武陵溪。
江花四首·其四
作者：彭汝礪
朝代：宋

花麗水疑染，水清花欲燃。
滄浪無限意，好在釣漁船。
汴上呈祖道·其一
作者：彭汝礪
朝代：宋

扁舟日夜去程諳，道路應須笑我貪。
月照病身猶汴北，風吹歸夢已江南。
汴上呈祖道·其二
作者：彭汝礪
朝代：宋

扁舟暮宿水聲中，夢入滄浪狎釣翁。
柳葉繫船留夜月，蘆花吹笛倚秋風。
汴水呈祖道
作者：彭汝礪
朝代：宋

萬事無庸輕是非，扁舟吾與子同歸。
不知心逐征雲遠，安得身先去鳥飛。
月入江湖生夜色，風吹花木長春暉。
鬢毛每笑多新雪，衣带頻驚緩舊圍。
沈一惠詩次韵謝之
作者：彭汝礪
朝代：宋

世途羞困辱，不復顧交情。
衆稚憐張載，諸公厭禰衡。
仁心矜廢物，佳句寫真誠。
喜悅驅車至，思心正若縈。
沐浴有感
作者：彭汝礪
朝代：宋

去垢如去邪，不欲留毫分。
髮不止一沐，身不止三薰。
如何迷本原，浴德不自勤。
區區養樲棘，俯仰愧前聞。
沙柳
作者：彭汝礪
朝代：宋

沙陀祇見塵土，柳色如逢故人。
憶着千條萬葉，金明馳道青春。
沙陀逢正旦使副
作者：彭汝礪
朝代：宋

踏雪予今濟土河，驅車君始入沙陀。
異鄉邂逅不可得，別酒留連能幾何。
縹緲飛鴻無限意，凋零白草不勝歌。
到家正是花時節，酒飲休辭盃數多。
河東橋亭以久廢置不用欲移菜畦以爲老之游息之地因以詩就公權乞之
作者：彭汝礪
朝代：宋

全家歸住白雲中，舊地新成半畝宮。
簇簇要添垂柏翠，紛紛已出小花紅。
自知北海恩懷厚，况是東鄰路逕通。
到得落成應不負，携壺先約醉春風。
治平諒闇元夕·其一
作者：彭汝礪
朝代：宋

上元無樂送長宵，淚灑城陽泣帝堯。
雲障月華寒淡薄，風吹雨點細飄摇。
物隨世事生悽愴，天與人心長寂寥。
不用燈花鬭光景，火爐詩筆慰無聊。
治平諒闇元夕·其二
作者：彭汝礪
朝代：宋

仙樂誰家奏管簫，異香到處合椒聊。
風生雨後聲悲慘，月在雲間影動摇。
幽徑小溪春寂寂，淡燈寒燭夜寥寥。
香焚敢效封人意，睿算年年祝帝堯。
治平赴肥陵幕侍父兄宿大孤山南今復泊于此
作者：彭汝礪
朝代：宋

扁舟曾宿此江堧，當日朱顔尚少年。
彩筆偶攀天上桂，青衫初泛幕中蓮。
浮生夢幻今衰矣，薄宦風波尚慎旃。
記得父兄游屣處，淚添溪水欲無邊。
泊真州新河亭
作者：彭汝礪
朝代：宋

鬢毛垂雪欲毿毿，道路風波老不堪。
繫纜短亭聊自慰，青山數點見江南。
法輪院
作者：彭汝礪
朝代：宋

塵塵法法總無窮，宛轉回環路路通。
億萬恒河沙世界，會知都在一輪中。
泛豐陵溪·其一
作者：彭汝礪
朝代：宋

繫馬却行海上濱，夜寒孤月故隨人。
自憐不及溪心月，正照萱堂鬢雪新。
泛豐陵溪·其二
作者：彭汝礪
朝代：宋

溪邊置酒稍徘徊，坐看溪聲滾滾來。
傳語鸕鷀與鸂鶒，暫時相見莫相猜。
浩歌
作者：彭汝礪
朝代：宋

歌盡綠洲千古意，陶然初到性情真。
試臨華岳題詩筆，欲走滄浪買釣綸。
苔潤一瓢貧氣味，草荒三徑久埃塵。
我心自有青雲在，安得羈留濁水濱。
浮漚
作者：彭汝礪
朝代：宋

物物自然非所憂，笑君嘆息及浮漚。
恨無清麗驚人句，盡破凄凉滿目愁。
浮雲
作者：彭汝礪
朝代：宋

定向郵亭夢渚亭，天凉莫放酒魂醒。
浮雲不出月明白，急雨忽來天晦冥。
深父學士示易詩四首某輒和韵·其一
作者：彭汝礪
朝代：宋

學易非吾敢，疲駑亦勉旃。
冥心二篇策，皓首一韋編。
憂患生拘羑，幾微續草玄。
相期須畛域，慎勿泥蹄筌。
深父學士示易詩四首某輒和韵·其三
作者：彭汝礪
朝代：宋

聖意藏羲易，人心勿捨旃。
玩爻知上古，經火嘆遺編。
六畫功成簡，三才道亦玄。
兄今微大過，默默識真筌。
深父學士示易詩四首某輒和韵·其二
作者：彭汝礪
朝代：宋

大易誠微矣，吾門敢捨旃。
文雖重舊旨，孔亦斷殘編。
道遠爲功駿，言微蓄意玄。
江魚如可得，朝夕自忘筌。
深父學士示易詩四首某輒和韵·其四
作者：彭汝礪
朝代：宋

易道更三古，愚心願勉旃。
研幾甘白首，窮理自黄編。
西伯爻于繇，揚雄準以玄。
意先言象得，從此捨魚筌。
清明之游子先不與仲求有詩寄之使某次韵·其一
作者：彭汝礪
朝代：宋

天上歸鴻林外鶑，去留各自有離聲。
須知野竹山花拙，不會遲留縣尹行。
清明之游子先不與仲求有詩寄之使某次韵·其二
作者：彭汝礪
朝代：宋

誰學枝頭百囀鶑，故臨風作斷腸聲。
欲遲游騎從容住，還惜征車取次行。
清明日仲永游薦福先秋亭晚過芝山他日有坐客獻詩者仲永見率同和
作者：彭汝礪
朝代：宋

行背林梢轉水灣，樂游與物共安閑。
旌旗影散烟波上，金竹聲流島嶼間。
宿雨未乾花焰焰，晨風不動鳥關關。
久晴見說春尤好，何日重來訪舊山。
清明早出城東齋
作者：彭汝礪
朝代：宋

娟娟花木向春榮，婉婉黄鸝隔葉聲。
冷淡一官祇自笑，五更騎馬看清明。
清江聞提舉承議先行馳寄小詩
作者：彭汝礪
朝代：宋

一水相忘復此時，世情豈故與人違。
江湖雨漲潜鱗去，霄漢雲深畫鷁飛。
曉月正思公共載，春風好與我同歸。
別來道味知何似，丹竈黄芽想更肥。
游子
作者：彭汝礪
朝代：宋

游子何所之，上下山水中。
泛濫不繫舟，飄颻孤飛鴻。
楊朱泣路歧，阮籍悲途窮。
我志非此流，高吟屬春風。
游峴首
作者：彭汝礪
朝代：宋

去年冬少雪，二月春始晴。
南游峴首山，東下石頭城。
揉藍染江水，爛錦貼園英。
幽亭一杯酒，不用千載名。
游東湖
作者：彭汝礪
朝代：宋

草色蒹葭蘆葦中，蓮花一片萬枝紅。
斜陽色妬波心日，細雨香吹水面風。
澤國地開金色界，桃源人在水晶宮。
扁舟便好如張翰，好在溪邊舊釣筒。
游泰寧因登衆樂亭望仙閣賦詩得同字韵
作者：彭汝礪
朝代：宋

久雨生新水，初秋足好風。
柳枝低嫩碧，蓮萼落輕紅。
萬室游從樂，何年締構功。
高材終不俗，會與衆人同。
游真州東園惜其將廢運使兵部子正近止因寄小詩·其一
作者：彭汝礪
朝代：宋

歡聲忽自滿江淮，知是公車匪日來。
霖雨會當蘇歲旱，薰風正欲長民財。
游真州東園惜其將廢運使兵部子正近止因寄小詩·其三
作者：彭汝礪
朝代：宋

不見當年花木春，丹青臺榭欲荆榛。
簿書到日應無事，會與江山作主人。
游真州東園惜其將廢運使兵部子正近止因寄小詩·其二
作者：彭汝礪
朝代：宋

公才酬酢有餘閑，六路從容指顧間。
仁澤但令民共樂，不妨清賞遍江山。
游真州東園惜其將廢運使兵部子正近止因寄小詩·其四
作者：彭汝礪
朝代：宋

淥水荷花一片開，池塘終日少塵埃。
鸕鷀鸂鶒無窮喜，總擬將迎畫舫來。
湖湘路中見梅花寄子開·其一
作者：彭汝礪
朝代：宋

追誦寒梅佳句新，東郊平昔與迎春。
今時獨賦雲岩路，目斷蓬萊高閣人。
湖湘路中見梅花寄子開·其七
作者：彭汝礪
朝代：宋

沙村飛雪白於雲，野岸寒梅已放春。
詩興鄉愁俱不奈，江邊愁殺杜陵人。
湖湘路中見梅花寄子開·其三
作者：彭汝礪
朝代：宋

不問蕭條風雨辰，一花自與物爲春。
如雲不比東門女，若雪豈非姑射人。
湖湘路中見梅花寄子開·其二
作者：彭汝礪
朝代：宋

萬木低徊冰雪辰，寄聲憑爾急催春。
即看苑囿芳菲遍，還見池臺歌舞人。
湖湘路中見梅花寄子開·其五
作者：彭汝礪
朝代：宋

折得寒梅自水濱，恰如去歲在宜春。
瀟湘不見江南客，祇有花枝似故人。
湖湘路中見梅花寄子開·其六
作者：彭汝礪
朝代：宋

眼看梅花愁更新，到頭不似故園春。
風前一片花飛落，節物匆匆更感人。
湖湘路中見梅花寄子開·其四
作者：彭汝礪
朝代：宋

滴葉開花妙入神，酥盤憶看北堂春。
瀟湘此日堪腸斷，隨處幽香著莫人。
溪上
作者：彭汝礪
朝代：宋

濯髮溪頭水，披衣林際風。
低枝折楊柳，高葉蔭梧桐。
魚躍浮萍上，鳥啼幽谷中。
清凉仍各有，彼此一無窮。
溪畔
作者：彭汝礪
朝代：宋

塵緒紛紛今少休，更須一去弄溪流。
清風滿木春纔半，落日明波雨乍收。
懶逐山林羣野鹿，欲歸江漢狎沙鷗。
藻疏菱密吾雖羨，未忍敲針作釣鈎。
漁家
作者：彭汝礪
朝代：宋

小徑通山塢，扁舟宿釣磯。
兒童汲水上，婦女背樵歸。
臘月魚蝦足，豐年雞鴨肥。
是非人世事，應不到柴扉。
漁艇
作者：彭汝礪
朝代：宋

物物非吾事，飄飄寄此生。
江湖萬古樂，簪紱一毫輕。
醉舞秋風靜，酣歌夜月明。
滄浪有餘地，應許濯吾纓。
漁艇寄蓮花
作者：彭汝礪
朝代：宋

鳥飛池曲冒塵埃，眼看蓮花葉葉開。
行李偶隨孤艇出，好風飄寄一枝來。
雨中秀色供吟眼，風外清香入酒盃。
半夜夢魂生枕簟，神仙無語下陽臺。
漢上謁劉執中
作者：彭汝礪
朝代：宋

塵土能污人，有如衣匪澣。
驅車出闉闍，縱目盡江漢。
漁舟泛青雲，瀟灑雁爲伴。
蘆花如飛雪，時逐風散漫。
可憐獨清人，憔悴行澤畔。
濟叔潤之兄弟見送出小渡
作者：彭汝礪
朝代：宋

欲寄窮通逐水漚，共君歌舞醉新秋。
詩辭可愛題黄葉，別意難忘寄綠洲。
雨過微風催去棹，夜凉明月滿歸舟。
又隨天外一飛鵠，可羨波前雙白鷗。
灘上
作者：彭汝礪
朝代：宋

片帆逆水過溪山，吾賤能諳世路難。
小雨作雲迷澗谷，急風吹雪上波瀾。
草根已定春來意，梅蕊猶含臘後寒。
漸老豈能支道路，扁舟欲去老漁竿。
炎暑
作者：彭汝礪
朝代：宋

炎暑半歸天早凉，日陰苦短夜初長。
風清月白已秋意，海角天涯非故鄉。
無頼分爲多病叟，有情還作一詩狂。
溪聲汩汩東西去，南北遊人欲斷腸。
熙寧丁巳蜡祭致齋玉津東園雪中與監禮莘老學士同游西園·其一
作者：彭汝礪
朝代：宋

上苑亭臺看雪飛，清寒十倍勝常時。
臘深梅蕊爭先出，風急楊花忽倒吹。
熙寧丁巳蜡祭致齋玉津東園雪中與監禮莘老學士同游西園·其三
作者：彭汝礪
朝代：宋

天上春風破雪回，好花萬點鬭先開。
情知歲有元豐瑞，合得君王暇日來。
熙寧丁巳蜡祭致齋玉津東園雪中與監禮莘老學士同游西園·其二
作者：彭汝礪
朝代：宋

地禁蛟龍藏玉宇，天寒鳬雁浴瑶池。
人間合有豐年頌，不祇梁園漫賦詩。
熙寧丁巳蜡祭致齋玉津東園雪中與監禮莘老學士同游西園·其五
作者：彭汝礪
朝代：宋

藝祖不嫌宮室卑，神孫今不剪茅茨。
太平風俗終還厚，長似唐虞夏禹時。
熙寧丁巳蜡祭致齋玉津東園雪中與監禮莘老學士同游西園·其六
作者：彭汝礪
朝代：宋

飄飄亭觀貼雲浮，知是蓬瀛第幾洲。
天子焦勞游樂少，池臺魚鳥自悠悠。
熙寧丁巳蜡祭致齋玉津東園雪中與監禮莘老學士同游西園·其四
作者：彭汝礪
朝代：宋

落雪縱橫映步趨，分明身世在蓬壺。
天家自與人間別，祇種瓊花十萬株。
牢落
作者：彭汝礪
朝代：宋

牢落歸來水一隅，臥思天闕自煩紆。
祇知今夕又明日，不覺少年成壯夫。
禍去不虞堪太息，勢臨無備獨長吁。
憂時未有如君老，願聽丹囊上禁塗。
王太博自浮梁移蒙州作送之
作者：彭汝礪
朝代：宋

平時沉伏草萊間，見說昌江治政賢。
愛浹羽毛人自畏，詩成金玉俗爭傳。
一麾出守今行矣，萬室傾思正慘然。
祇恐又膺明詔去，蒙山無計重留連。
琴渚
作者：彭汝礪
朝代：宋

自有澄波照眼明，偶題琴渚亦强名。
今君應得弦歌趣，願聽漁樵一曲成。
瑛首坐訪及頒示四頌而有選佛選官俱第一之句既賡元韵因寄末章·其一
作者：彭汝礪
朝代：宋

如夢如泡如露身，簿書埋沒老埃塵。
上人因把詩裝點，可學寒梅賣弄人。
瑛首坐訪及頒示四頌而有選佛選官俱第一之句既賡元韵因寄末章·其三
作者：彭汝礪
朝代：宋

山河大地一無窮，總在維摩丈室中。
向火一盃茶似雪，莫嫌居士沒家風。
瑛首坐訪及頒示四頌而有選佛選官俱第一之句既賡元韵因寄末章·其二
作者：彭汝礪
朝代：宋

馬駒元似出西江，吾姓音聲亦似龐。
空乏本來無一物，珍奇新得璧雙雙。
瑛首坐訪及頒示四頌而有選佛選官俱第一之句既賡元韵因寄末章·其四
作者：彭汝礪
朝代：宋

有頂須彌寄一塵，山河全現法王身。
衆生與我俱無別，師亦難爲第二人。
瓦鼓
作者：彭汝礪
朝代：宋

客游南昌歸，歸我四瓦鼓。
渾完自甄冶，質樸排罌甒。
觸之散遺聲，往往中商羽。
聲來殆天得，不用詢有瞽。
野心愛不徹，取之置林宇。
竹梢奏清風，似喜佳物伍。
岸巾策筇杖，共爾蠲毒暑。
世浮見此拙，坐覺幽興聚。
丹楹惜異時，蕢桴想淳古。
君年比予少，能亦珍此否。
生日提點少卿公諤惠詩因次元韵
作者：彭汝礪
朝代：宋

水日金行共一鄉，丈人每愛我辰良。
驊騮未解馳千里，弧矢猶知志四方。
漫與乾坤同作客，笑看兒女已成行。
貧家祇似尋常日，金玉何爲忽在堂。
病中
作者：彭汝礪
朝代：宋

富貴來何晚，窮愁固有餘。
病多皇甫謐，貧甚馬相如。
思亂詩魂散，憂深酒興疏。
此心無可奈，徒爾重欷歔。
病中寄君時
作者：彭汝礪
朝代：宋

可憐平生不堪處，未有一朝無病時。
患難尋常心欲折，塵埃四十髮如絲。
倦游司馬多聞友，現病維摩大導師。
筋力尚堪游樂在，不應空廢百花期。
病中寄妻兄甯文淵
作者：彭汝礪
朝代：宋

百年流轉寄風波，老態欺人病更多。
頼有子能知管仲，即無人可向維摩。
悠悠世味祇如此，擾擾人生能幾何。
南北有時歸計就，考槃終欲共山阿。
病告詩上侍讀
作者：彭汝礪
朝代：宋

詩句親題慰下僚，清心洗盡渴心焦。
雲移星月來幽隠，風轉英莖下寂寥。
肝膽塵生知幾日，齒牙病久起今朝。
篇章盡出樵蘇鄙，不識鼇宮路徑遙。
病居婺女
作者：彭汝礪
朝代：宋

蕩漾扁舟冒曉征，此身何日得安停。
窮途敢恨身無託，多病惟思藥有靈。
氣誼腹心雙古劍，江湖蹤跡一浮萍。
塵埃易使羈容黑，仁義難邀俗眼青。
鄉思浪憑歌笑解，微辭不是楚騷經。
病居寄程德林
作者：彭汝礪
朝代：宋

槿花時態厭羈貧，誰恤天涯臥病身。
千里有家歸未得，一心無頼恨長新。
形容憔悴真衰漢，意氣蕭條似老人。
恨乏酒樽將寂寞，獨憑詩句訴酸辛。
病懶
作者：彭汝礪
朝代：宋

原憲自多病，長卿仍倦游。
經旬或洗面，一月不梳頭。
身世真羈旅，功名是贅疣。
百年無可問，吾道合歸休。
病起
作者：彭汝礪
朝代：宋

失意憂多病，予今喜少痊。
寢興今泰矣，容質尚蒼然。
鬰抑丹心塞，紛紜萬慮闐。
此情無可奈，整頓頼詩篇。
病起
作者：彭汝礪
朝代：宋

抱疾漳濱久，衰顔一倍增。
髮疏簪不穩，足蹇杖難憑。
身病他何欲，家貧去不能。
世緣知不早，今日似纏藤。
病題桐江
作者：彭汝礪
朝代：宋

嘆息醫工拙，矜嗟舊疾牢。
衰容雖凍雀，烈氣尚驚濤。
羈旅雙塵鬢，塵埃一布袍。
遠鄉滋味惡，空益夢魂勞。
癸未偕子仲都官文淵節推游東湖分題和子仲湖字韵
作者：彭汝礪
朝代：宋

泛泛林邊晚，扁舟憶五湖。
丹青難作賦，水墨好爲圖。
龍蟄雲長在，霜寒草自枯。
詩翁足幽興，瀟洒在蓬壺。
癸未季秋偕子仲都官文淵節推子堅先輩同游東湖分題得東字
作者：彭汝礪
朝代：宋

高山據西南，湖水自南東。
中有避漢人，如彼雲中鴻。
一日克諸己，百世聞其風。
樂哉今日游，况有賢者同。
登山亭
作者：彭汝礪
朝代：宋

孤亭疊石入雲間，盡見江南近北山。
羈旅此身長擾擾，不如飛鳥會知還。
登樓
作者：彭汝礪
朝代：宋

縹緲飛樓倚太清，危欄一瞬盡滄溟。
世途忽忽與時異，水色溶溶依舊青。
夷夏固知歸禹畫，幽燕何事屬戎庭。
草萊賤策無津致，空想秋風涕泗零。
白彪馳寄君時
作者：彭汝礪
朝代：宋

橫踰紫芝路，徑赴白彪期。
翼翼馬爰飭，伾伾車載脂。
山川道云遠，日月來何遲。
立語言不盡，不言君自知。
白馬寺
作者：彭汝礪
朝代：宋

老龍挾神機，變化無拘攣。
大作四海水，斂爲一泓泉。
白露泛素液，黄金折嘉蓮。
樂哉襄陽人，歲歲無凶年。
皇帝郊丘從駕次履中學士
作者：彭汝礪
朝代：宋

今歲郊丘上始躬，宿齋初出未央宮。
百年禮樂星辰爛，萬國衣冠錦繡中。
精意與天相應接，人心如水自流通。
聖時好作休成記，今日誰爲太史公。
皇帝郊祀禮畢詣景靈恭謝次履中學士韵
作者：彭汝礪
朝代：宋

黎明駕出告熙成，朝野人呼萬歲聲。
日上天門春意近，雪殘宮瓦曉寒生。
六龍寵護隨天仗，三爵恩容醉御觥。
德似丘山纖未報，白頭知愧不知榮。
皇甫乞詩爲贈因次其韵
作者：彭汝礪
朝代：宋

憶昔丹書下粉闈，諸公接武上瑶池。
勢淩鵰鶚雙鴻翼，香滿蟾蜍一桂枝。
議論所存無贅學，聲華此去有真知。
風松無限溪山樂，時倩秋風寄數詩。
真州江亭
作者：彭汝礪
朝代：宋

潮落淮風怒不收，昇州一日到真州。
多情楊柳能青眼，底事波瀾亦白頭。
睡覺
作者：彭汝礪
朝代：宋

漏急難留一夢清，燈寒相伴寸心明。
暖薰繡被春風信，寒戰莎階夜雨聲。
盡曉絲篁來竹幄，何時錦繡滿花城。
病夫不稱詩魔役，愁見吟魂續續生。
睦仲乞詩用其韵謝之
作者：彭汝礪
朝代：宋

鬰鬰胸懷百未伸，道途容易學參辰。
桂科今日須吾子，鼎食當時况所親。
景物依依吟曉色，謳謠細細問途人。
春風寫寄南淮地，蕭灑文章自細陳。
知常三十一致其政遷通直郎遇郊恩以親之封封其祖父母以妻之封封其父母其外舅知府龍圖安中以詩美之提刑大夫信叔和之俾某屬和
作者：彭汝礪
朝代：宋

立節秉心誠與俱，至誠少日慕顔徒。
榮名及祖親仍與，盛事超今古亦無。
番國山川元潤澤，吳園魚鳥亦驩虞。
冰翁星使詩酬唱，在昔嘗聞德不孤。
碧蘆
作者：彭汝礪
朝代：宋

碧蘆滿眼送清秋，瀟灑憐君似退休。
一夜高風摇翠玉，五湖歸夢落漁舟。
磁州
作者：彭汝礪
朝代：宋

初聞神鐵語，舊記滏陽名。
地擅磁毛富，時無石鼓聲。
夕陽神武冢，秋水武安城。
嘆息彼之子，奚爲蝸角爭。
示君時弟
作者：彭汝礪
朝代：宋

天寒雲不散，泱漭路猶迷。
烏雀飽棲屋，蒼鷹饑啄泥。
樂耕莘氏媵，敬饁冀人妻。
山色碧千仞，願同君子躋。
示君時弟刈禾有感
作者：彭汝礪
朝代：宋

終朝風且息，五日雨奚妨。
白嫩禾先老，黄花菊擬香。
大夫誇作賦，公子恨無裳。
曷日同舟去，白彪池水陽。
祖道京淮道中酬唱
作者：彭汝礪
朝代：宋

旅中人遠別，河上酒頻行。
暖日開花信，高風去雁聲。
庭闈甘菽水，魏闕望瑶瓊。
應答詩慚拙，猶能慰別情。
禱雨
作者：彭汝礪
朝代：宋

萬物紛紛出，驕陽苦蠹侵。
盛衰占物理，憂樂念人心。
又作祇園禱，誰爲傅說霖。
無誠動幽隠，子細卜山禽。
秋日吟二首呈諸友時在合肥作·其一
作者：彭汝礪
朝代：宋

綠髮猶年少，衰顔苦病多。
陰寒傷物色，淫雨蠹天和。
盃酒開寥落，靈蓍問轗軻。
凋疏頭鬢亂，欹側齒音訛。
苒苒時難得，紛紛日易蹉。
荆蒿太狼藉，圭角未消磨。
廢棄今如此，云爲竟若何。
嗟傷仁者遠，幸望故人過。
臘意生幽徑，春心漾綠波。
幾時樽俎共，爛醉聽清歌。
秋日吟二首呈諸友時在合肥作·其二
作者：彭汝礪
朝代：宋

露下風高頭鬢凋，愆陽不雨肺肝焦。
短窗竟日添憔悴，座榻無人問寂寥。
點綴詩篇空夜夜，封題藥裹自朝朝。
重雲苒苒蓬瀛隔，步武相忘萬里遙。
秋風
作者：彭汝礪
朝代：宋

晚來雨霽秋風顛，驚我枕上清晝眠。
四林荒凉好景氣，萬里晻靄皆雲烟。
乳鳩深藏叫苦竹，蒼鶻欻起摩青天。
花枝柳葉便凋隕，山上松筠徑儼然。
秋風
作者：彭汝礪
朝代：宋

風戰江湖飛斷梗，露零霄漢聽征鴻。
身雖流俗志萬里，昔是少年今老翁。
雙眼久因塵事黑，病顔今爲酒樽紅。
夜深胡蝶歸魂夢，飛盡蓬瀛島嶼中。
移舟泊通濟亭
作者：彭汝礪
朝代：宋

隔溪楊柳綠毿毿，晚色遲遲認夕嵐。
細細亂山渾不見，漁燈數點照沙南。
穀城溪亭
作者：彭汝礪
朝代：宋

穀國有亭溪水邊，稅車安寢不無緣。
芰荷苒苒雙飛鳥，蘆葦深深一釣船。
故國寄聲無去雁，他鄉催淚有啼蟬。
江山亦爲行人動，六月寒風正凜然。
積德
作者：彭汝礪
朝代：宋

積德由絲毫，揚名滿天地。
古人成之難，今人敗之易。
不知責己重，而獨于人備。
天下此說用，無亦殘風誼。
觀物竊有得，作詩聊自誌。
端午
作者：彭汝礪
朝代：宋

日上天心直，風生水檻寒。
羈窮念時節，草次具盤餐。
買藥知衰病，開樽得小歡。
醉懷江國味，撥棹倚江干。
竹間見梅花呈都運大夫提刑學士一笑
作者：彭汝礪
朝代：宋

湖外春風未到時，竹間時復見梅枝。
文章不似少陵客，漫對清風無好詩。
答佛印語
作者：彭汝礪
朝代：宋

十方同是一空虛，飲啄隨時祇自如。
舊日事來長是笑，而今和笑沒工夫。
答侗·其一
作者：彭汝礪
朝代：宋

說禪半夜雨天花，不似無言氣味嘉。
汝但爲維摩長者，我甘作浄飯王家。
答侗·其二
作者：彭汝礪
朝代：宋

花即是空空是花，算來無惡亦無嘉。
凌烟老將今無事，四海車書渾一家。
答同舍游凝祥池
作者：彭汝礪
朝代：宋

仙宮神靈之所宅，樓閣倚天一千尺。
先生好游猶挾冊，藜莧不慚吾鼎食。
凝祥池頭三月春，腰金騎狨多貴人。
天邊五岳烟霞闊，海上三山雨露新。
蛺蝶能飛燕能舞，鳳凰在雲鴻在渚。
仙人驂鸞入雲霧，寂寂不聞青鳥語。
洞天落日晚沉沉，漁舟縹緲桃源深。
紅玉坐看花著子，青雲行見葉成陰。
疾雷怒飛風雨急，瘦馬不行歸旆濕。
投閒一日須一來，歲時變化猶呼吸。
答君時弟·其一
作者：彭汝礪
朝代：宋

塤箎與鴻雁，一氣更同聲。
鼓則與桴應，形惟從影行。
無如我宜弟，頗笑爾難兄。
洵美歌棠棣，仍須聽鶴鳴。
答君時弟·其三
作者：彭汝礪
朝代：宋

夢覺山頭月，歸乘湖面風。
遠林寒寂寂，幽徑曉蒙蒙。
反哺烏鳴屋，成行雁貼空。
物情緣底事，祇欲攪予中。
答君時弟·其二
作者：彭汝礪
朝代：宋

塤箎無俗韵，鴻雁有秋聲。
更類偲偲友，非同踽踽行。
愛無踰玉季，名有愧龍兄。
莫作升堂賦，相期以道鳴。
答君時弟·其四
作者：彭汝礪
朝代：宋

是露復是電，非鈴亦非風。
應作如是解，無爲彼所蒙。
世累不見累，真空亦非空。
欲知如是意，不在內外中。
答君時用前韵
作者：彭汝礪
朝代：宋

振衣近滄浪，聊以垢膩澣。
仰首冥冥雁，肅肅在雲漢。
吾今寡所合，爾獨爲吾伴。
蕩舟泛江海，四顧畏汗漫。
君看水中坻，不是無邊畔。
答吳節推
作者：彭汝礪
朝代：宋

吳子新詩好，輕容俗吏傳。
芝蘭元自秀，騏驥不須鞭。
萬象生塵外，千林宿水邊。
欲歌無意緒，甘讓古人先。
答周考功惠黄絲棕心席玉面界方
作者：彭汝礪
朝代：宋

老年離別欲心折，不似舊時少年時。
人世匆忙疑是夢，鬢毛感慨欲成絲。
剛嚴碧玉方無玷，潤澤黄絲席有儀。
觀物似公長在眼，祝公千歲比靈龜。
答圓相菴主人
作者：彭汝礪
朝代：宋

神巫作舞乞豐年，宛轉靈場咫尺間。
一雨坐令天下遍，無心隨得似雲閒。
答執中見和
作者：彭汝礪
朝代：宋

枉費山公席上珍，看書轉憶笑言親。
舊時香積厨中飯，新得金蓮社裏人。
傳語簿書聊借日，寄聲風雨莫催春。
須容飽飫先生饌，可便閑防異姓賓。
答孫荆州頏
作者：彭汝礪
朝代：宋

鳳林清淑鬰扶輿，五馬當年數駐車。
故老作歌今未已，大賢爲政法何如。
二碑峴首窺餘烈，一紙荆州得近書。
縮項槎頭知未羨，龍州聞說更多魚。
答張大夫友兄
作者：彭汝礪
朝代：宋

塵土無人慰病懷，篇章一見覺心開。
風高昨夜冥鴻去，水澀何時畫鷁來。
天上舊傳公子貴，江東還見步兵才。
老成合有言爲贈，倚馬相望故鳳臺。
答張天覺學士
作者：彭汝礪
朝代：宋

龐藴襄陽老精怪，辛勤欲挾山超海。
破除枉被馬師瞞，扶起頼存靈照在。
最上一機終不傳，喃喃謾自費羅干。
晚年遭值張居士，冷火寒灰更熾然。
答張知常·其一
作者：彭汝礪
朝代：宋

曰歸去上鳳凰臺，已見雲中鳴雁來。
携酒幾時窺北海，采蘭三月去南陔。
山間鼠竊不爲盜，屋上鸛巢無妄災。
但喜朝廷容正直，更須郡守擇賢才。
答張知常·其二
作者：彭汝礪
朝代：宋

兩鬢蕭條今更衰，茱萸祇似去年時。
甘從彭澤淵明醉，未肯牛山丘據悲。
泛菊想公多樂事，及瓜如我有歸期。
須穿略彴行松徑，尚見芙蓉出槿籬。
答毛提舉惠新酒雞頭依韵奉寄幸一笑
作者：彭汝礪
朝代：宋

齊鵠順風飛上天，空籠遂至扣猶全。
滑思琥珀千鍾滿，軟憶珠璣一樣圓。
舉白醉攻愁自破，硫黄暖與病相便。
南歸幾夢凉堂會，咫尺書來更愴然。
答相州司諫同年
作者：彭汝礪
朝代：宋

白簡風聲雨雪霜，幾回趨走並鵷行。
清名久自還吾黨，治譽今尤慰所望。
安穩慈親行小徑，光輝彩服侍華堂。
我今不復有此樂，一讀君詩三斷腸。
答蜀公奉酬·其一
作者：彭汝礪
朝代：宋

疊石栽花作小園，庭柯顧盼足怡顔。
盡捐勢利隨流水，多占聲名似泰山。
細雨鳬雛浮水際，微風燕子語梁間。
竹冠筇杖籃輿好，認得公從湖上還。
答蜀公奉酬·其三
作者：彭汝礪
朝代：宋

叢條潤澤無瞋膽，芳杜將迎失厚顔。
陶令葛巾曾漉酒，謝公蠟屐慣尋山。
觀魚恰似濠梁上，結宇渾如岡曲間。
楚醴滿觴知意愜，胡香細炷覺神還。
答蜀公奉酬·其二
作者：彭汝礪
朝代：宋

逍遙今是地行仙，無事全勝藥駐顔。
早歲風流都翰苑，他時文字出名山。
修竿養竹千餘畝，小屋誅茅八九間。
潁水可憐歸未得，不如雲鶴會飛還。
答蜀公謝寄酒
作者：彭汝礪
朝代：宋

彼酒孰爲之，湛然若天成。
爲之非草草，纖悉中度程。
其香匹幽蘭，色不減瓊英。
采采白菊花，亦酌潭水清。
潭水取之源，擇菊廢枝莖。
我將饗明神，乃獨以其精。
千里馳寄公，非將解公酲。
祝公百年壽，多益不爲盈。
想公初飲時，瑩徹顔微赬。
幽吟倚巖石，緩步睨層城。
爰聞在陰鶴，載嘆出谷鶑。
我聞至人心，萬物莫足攖。
存亡漫憂喜，泛然若無情。
此理公得之，奚藉醪醴并。
答誠之見和
作者：彭汝礪
朝代：宋

塵土相欺老病身，韶華似亦厭清貧。
且須一飲城頭晚，醉送鶑花萬里春。
答趙正夫
作者：彭汝礪
朝代：宋

風波久與故人違，臨水登山百爾思。
世事易令人苟簡，年華稍恨我衰遲。
尚遷喬木出幽谷，忍舍靈龜觀朵頤。
魚雁不應嫌寂寞，時將一字寄天涯。
答趙溫甫見謝茶甌韵
作者：彭汝礪
朝代：宋

我昔曾涉昌江濱，故人指我觀陶鈞。
龐眉老匠矜捷手，爲我百轉雕輿輪。
鎸刓刻畫走風雨，須臾萬態增鮮新。
盤龍飛鳳滿日月，細花密葉生瑶珉。
輕浮兒女愛奇崛，舟浮輦運傾金銀。
我盂不野亦不文，渾然美璞含天真。
光沉未入世人愛，德潔誠爲天下珍。
朅來東江欲學古，喜聽英傑參吾倫。
謹持清白與子共，敢因泥土邀仁恩。
空言見復非所欲，再拜謝子之殷勤。
答雲居佛印·其一
作者：彭汝礪
朝代：宋

不道雲居行路難，臨歧留約待初寒。
先煩寄語諸尊宿，莫笑龐公祇野冠。
答雲居佛印·其二
作者：彭汝礪
朝代：宋

人間六月日如丹，見說雲居蚤自寒。
他日遊山看蠟屐，終朝臨水濯塵冠。
答雲居佛印禪師
作者：彭汝礪
朝代：宋

江湖范蠡扁舟上，巾履維摩丈室中。
每愛師如蓮出水，却嗟予作鳥窺籠。
管仲有老母
作者：彭汝礪
朝代：宋

王陽爲孝子，王尊未能非。
管仲有老母，鮑叔獨能知。
同途不同行，亦各有所思。
今或有斯人，執鞭吾不辭。
簡振道判官
作者：彭汝礪
朝代：宋

涉汴浮淮即渡江，一春飽滿看滄浪。
臨溪高柳爲誰綠，隔浦幽花還自香。
暖日魚兒浮密藻，輕風燕子語危檣。
遙知景物煩酬唱，到日詩成幾百章。
簡王大丞
作者：彭汝礪
朝代：宋

我看繁劇頻搔首，君賦才名亦異常。
尚有閑襟尋水石，更當佳句夢池塘。
松苗自合分高下，鳬鶴天教有短長。
徐上青雲猶未晚，可無音問及滄浪。
粹老召飲滕王閣遂過徐亭泛舟戲呈粹老
作者：彭汝礪
朝代：宋

溪山高下綠參差，終日清風慰所思。
何不並携安石妓，却須一過習家池。
桐孫轉影隨朱檻，蓮子吹香入酒卮。
曉色江湖秋更好，微雲恰值雨來時。
累承見酬因謝之
作者：彭汝礪
朝代：宋

千夫拱默看文陣，百戰縱橫及醉鄉。
齊晉亦當憂魯弱，韓吳終是怯秦强。
威容敵國矜豪邁，氣壓羸兵急遯藏。
他日相期坐帷幄，爲君窮力破戎羌。
縣舍小飲因就伯逢求饌具
作者：彭汝礪
朝代：宋

霜凋老木青楓碎，雪盡空山夜月新。
收拾村醪欲歌笑，咨嗟破突久埃塵。
分爲白屋窮賓客，迴睠青雲舊主人。
天地苦寒今有備，醉橫詩筆覺精神。
翌日景繁察院公初叔明推直謙父主簿復會某晚至即席用前韵·其一
作者：彭汝礪
朝代：宋

鼎食參差海陸兼，爐烟浮動麝蘭添。
紛紛不及同朝飲，草草猶能共暮鹽。
最愛梅香頻倚檻，欲留槐影更褰簾。
驛途即折垂楊別，酒令毋嫌細柳嚴。
翌日景繁察院公初叔明推直謙父主簿復會某晚至即席用前韵·其二
作者：彭汝礪
朝代：宋

銀魚朱紱綵衣兼，稍覺公行氣象添。
白水長時雲似霧，青泥三月雪如鹽。
詩成曷日傳郵置，書就他時奏陛簾。
更爲朝廷問幽仄，人材豈遂乏楊嚴。
老兒挈幼小將及鄧因寄君時弟·其一
作者：彭汝礪
朝代：宋

莫言法法與塵塵，祇論而今見在身。
婆子臺山能護物，廝兒臨濟最疑人。
阿那含果多生葉，優鉢羅花別樣春。
須認鐵牛樓上語，一回幾看一回新。
老兒挈幼小將及鄧因寄君時弟·其二
作者：彭汝礪
朝代：宋

長年騎馬走風塵，擾擾猶知夢幻身。
野柳最憐青綬客，山桃莫笑白髭人。
照溪七里亭邊晚，近郭百花洲上春。
捉麈即從君道舊，浮蛆更許我嘗新。
老母德安縣君生辰頌時湖南奉使途中作
作者：彭汝礪
朝代：宋

有節維冬，有載維春。
維時斯成，惟誕斯辰。
婦妾祇祇，兒女詵詵。
是笑是言，是祝是虔。
其德維何，維厚之坤。
其福維何，維北之山。
嗟爾小子，不克駿奔。
靡不肅雍，維我母賢。
無有申之，有永其年。
老馬
作者：彭汝礪
朝代：宋

今日衰翁馬，當時御史驄。
少嘗更險阻，老更識西東。
力憚馳驅遠，恩從莝秣豐。
不應思伯樂，未便誤桓公。
考試閣下次子由韵
作者：彭汝礪
朝代：宋

省曹祇有西曹要，官府無如憲府嚴。
國論于今須汲直，人才自昔畏由兼。
斧斤準擬棟梁得，塵土吁嗟圭璧淹。
萬事調和歸適可，諸公聞望在梅鹽。
聞庭佐不安因馳歸
作者：彭汝礪
朝代：宋

山居傾睠舊朋儔，日落原頭望不收。
奴僕忽來傳汝病，信音不寄使人愁。
羈懷縷縷無窮盡，歸意飛飛可滯留。
一舍道途千里遠，那堪風雨重衣裘。
聞駕幸太學
作者：彭汝礪
朝代：宋

四海承平正右文，君王昨日幸成均。
三千縫掖星辰拱，十二旗常日月新。
萬里去持山國節，六龍阻望屬車塵。
上心直欲窺堯禹，咫尺誰能席上珍。
胡雛
作者：彭汝礪
朝代：宋

禿鬢胡雛色如玉，頰拳突起深其目。
鼻頭穹隆脚心曲，被裘騎馬追鴻鵠。
出入林莽乘山谷，凌空絕險如平陸。
臂鷹緤犬紛馳逐，雕弓羽箭黄金鏃。
爭血雉兔羞麋鹿，詭遇得禽非我欲。
莫怪小兒敏捷强，老宿胡人以此爲風俗。
臨江道中人家多植竹
作者：彭汝礪
朝代：宋

遠遠平山淺淺溪，人家栽竹當藩籬。
雪霜盡臘青如昨，風月乘春綠更滋。
淡薄冷光浮莽蒼，招摇清影落漣漪。
故園所富今幾頃，會有歸來築隠時。
臨江驛中庭有大柏因寄穎叔
作者：彭汝礪
朝代：宋

林麓山頭屋數椽，中庭翠柏上參天。
廟廊豈不須梁棟，偶置荒幽亦偶然。
自勉呈尊叔
作者：彭汝礪
朝代：宋

欲成九層臺，不敢寧厥居。
昨朝雨暴至，圮敗祇須臾。
百年養不足，一日毀有餘。
非叔有至言，吾終小人徒。
自北歸夜夢侍親闈久之既覺感而成詩
作者：彭汝礪
朝代：宋

中宵八九夢親闈，笑逐兒童戲綵衣。
起覺片身猶逆旅，化爲雙淚落征衣。
祇嗟輕逐孤蓬轉，安得爭先去鳥飛。
薄宦自傷無以養，亦知從昔戒脂韋。
自吉泛舟入贛
作者：彭汝礪
朝代：宋

我行欲從車，好風苦相招。
謂言困行役，厭此道路遙。
駸駸四駱馬，終日在岧嶢。
簿書更追隨，精耗髮欲焦。
乃復汎柏舟，錦幔蘭爲橈。
是時春始和，暖風秀蘭苕。
彼柳已青青，彼桃已夭夭。
王事敢不修，我行歌且謠。
彼不知之者，謂我士也驕。
不知非所知，我茲以逍遙。
自東流歸
作者：彭汝礪
朝代：宋

久鬰圭蓬困不勝，狂游天地眼雙明。
行逢梅浦不能去，步接松林無限清。
風雨寂寥知物意，山川崎曲見人情。
愁悰觸物紛無寄，喜聽村壚賣酒聲。
自然
作者：彭汝礪
朝代：宋

皇天典下民，實亦付自然。
禍福與是非，日夜相推遷。
譬猶泥在鈞，隨分有醜妍。
醜非其所惡，妍非其所憐。
彼憐吾不知，方知樂其天。
自臨川泛舟還歸因假前韵寄粹老提舉朝議兼簡知府龍圖丈·其一
作者：彭汝礪
朝代：宋

村郭孤烟暝，溪山片月斜。
吾生渾是客，所至即爲家。
春色生顔面，寒泉遶齒牙。
歸與須載酒，一笑慰天涯。
自臨川泛舟還歸因假前韵寄粹老提舉朝議兼簡知府龍圖丈·其三
作者：彭汝礪
朝代：宋

道路不得已，簡書無奈何。
啼鶑思舊友，流水憶清歌。
江漢心尤愜，田園興轉多。
西山春咫尺，游思欲捫蘿。
自臨川泛舟還歸因假前韵寄粹老提舉朝議兼簡知府龍圖丈·其二
作者：彭汝礪
朝代：宋

舟行朝市隔，恣意看溪山。
天地青春遠，江湖白日閒。
偶隨鷗獨往，却與燕俱還。
時節清明近，應須屢破顔。
自臨川泛舟還歸因假前韵寄粹老提舉朝議兼簡知府龍圖丈·其四
作者：彭汝礪
朝代：宋

匹馬千山遠，扁舟宇宙寬。
歲華春已仲，時節食初寒。
稍憶棋爭勝，還須飲盡歡。
使君如見問，行李已河干。
自誡
作者：彭汝礪
朝代：宋

居方貴由禮，待物當竭誠。
誠亡鄙慮見，禮去驕心萌。
曾參日三省，楊子嗟四輕。
勉旃踐此誠，蠻貊猶可行。
自謝
作者：彭汝礪
朝代：宋

瘠田歷水旱，畎畝多荒蕪。
良農爲鋤耰，不歲成膏腴。
瘦木僵風雪，枝幹皆蟠迂。
良工試刻斲，不日成盤盂。
在人雖不肖，蒙教當自殊。
重念賤子庸，僅同流俗愚。
學不達本原，行行無廉隅。
九思失孔戒，三省忘曾模。
背道而妄行，輕言以招辜。
一身旅焚巢，衆目睽張弧。
奔馳今逝矣，玷圭可磨乎。
晝寢過甚微，聖門斥弗誅。
于今底荒唐，較彼尤昏逾。
尚頼君子仁，爲包小人蒙。
未即遠方屏，止于鳴鼓攻。
過愆苟不滌，憂慮環無窮。
歸來訟醜跡，自欲鞭微躬。
父母遣汝來，期爾才德豐。
親友壯爾行，思爾事業充。
不沿仁義流，反扇偷惰風。
固宜衆人歸，詎可多雷同。
猶願追已往，從此圖令終。
庶幾謝顔子，自誓規繆公。
敢期白日光，重照幽谷中。
驅除困蒙吝，震蕩迷復凶。
作詩代負荆，鄙誠實悾悾。
至雄州寄諸弟并呈諸友·其一
作者：彭汝礪
朝代：宋

馬頭今日過中都，到得雄州更有書。
道路莫嗔音問少，天寒沙漠雁全疏。
至雄州寄諸弟并呈諸友·其二
作者：彭汝礪
朝代：宋

沙陀行盡見南山，過却中京更少寒。
欲寄梅花無處覓，祇將書去報平安。
致政侍郎知郡學士賡和詩凡數篇謹用元韵寄呈知郡學士
作者：彭汝礪
朝代：宋

玉色諸兒馥若蘭，綵衣想見日承顔。
塵纓遠濯滄浪水，燕几深居畏壘山。
俗眼漫譏身察察，人情方喜知閒閒。
夕陽歸興隨飛鳥，真意無人語此還。
與佛印夜坐
作者：彭汝礪
朝代：宋

紗帽筇枝鬢髮蒼，笑談中夜共寒缸。
諸人不用稱居士，我是彭公不姓龐。
與廣漢舜山寺分題得申字
作者：彭汝礪
朝代：宋

溪山幽隠一閑身，憔悴今隨逆旅塵。
南國浸遼愁似織，北音不至別如新。
與文淵游聘君亭分題和文淵亭字韵
作者：彭汝礪
朝代：宋

東湖九日水如冰，畫舫還尋孺子亭。
雨後斷雲歸冉冉，天寒孤雁去冥冥。
蘭苕散漫池塘遠，松竹參差島嶼青。
貪惜上恩歸未得，自憐雙鬢欲垂星。
與梅秀才遊安師池亭賦詩
作者：彭汝礪
朝代：宋

炎天自欲沉朱李，詩社初欣見素梅。
綠柳薦風消酷暑，青荷飛雨濯塵埃。
牆頭竹影紛紛出，水面菱花細細開。
拍手浩歌情不盡，笑君佳句泥流盃。
與甯節推游聘君亭邂逅廣漢同游分題得聘字
作者：彭汝礪
朝代：宋

漢衰至桓靈，王室既不競。
豪杰死黨錮，奸嬖偷權柄。
娟娟彼孺子，德譽南州盛。
耕稼以自食，羞詣安車聘。
彼非硜硜者，而欲爲奇行。
未能比禹稷，夫豈慙蘧甯。
我登斯亭上，悠悠發幽興。
高山知仰止，池水不可泳。
魚戲芙蓉花，鳬雜參差荇。
嗟嘆之不足，俛仰成諷詠。
與磁倅郭公域
作者：彭汝礪
朝代：宋

熙寧天子作文功，揀點官師在學宮。
璧水三年嗟我拙，蘭英一笑憶君同。
青衫昔日俱强壯，白髮今時已老翁。
邂逅欲言渾不及，別離三四嘆西風。
與程德林
作者：彭汝礪
朝代：宋

俊骨風標固逸倫，况聞才術巧安民。
尋常恨不親高誼，邂逅相逢即古人。
議論恥拘時俗態，笑歌惟取性情真。
從今便作忘形契，安得相從席上珍。
與蔣十二
作者：彭汝礪
朝代：宋

孑立羈窮際，相逢邂逅間。
交遊新氣概，塵土舊容顔。
共指青雲遠，同分白日閑。
區區交友志，松柏滿南山。
舟中作
作者：彭汝礪
朝代：宋

曉日新晴三月天，征途令我一悽然。
謀身獨愧聲名淺，得地安辭道里千。
匹馬荒山嗟困矣，扁舟濁水喜安然。
桐廬雖遠今伊邇，魂夢先歸絳帳前。
舟中偶言
作者：彭汝礪
朝代：宋

水聚即爲漚，漚散還爲水。
祇這聚散中，便是真如理。
舟中大熱夜半起坐因作是詩寄諸友
作者：彭汝礪
朝代：宋

星辰與天旋，河漢入地流。
其行雖不同，晝夜不自休。
彼能致其誠，豈不至誠猶。
如何爾爲士，乃不彊厥脩。
功不償其食，不如馬與牛。
金朱豈不寵，顧視祇可羞。
誰謂古之人，乃無一可憂。
何以圖厥終，尚惟友之求。
舟中暮雨
作者：彭汝礪
朝代：宋

騎馬昔由建春去，泛舟今自美豐歸。
水中仙子紅蓮出，物外幽人白鷺飛。
風起岸蘋寒苒苒，雨生烟谷細霏霏。
吏情轉覺塵埃醜，嘆息滄浪屬釣磯。
舟中載芍藥數本·其一
作者：彭汝礪
朝代：宋

數枝分得廣陵春，行李相看意亦親。
風急吹香渾似舊，露濃染色更爭新。
舟中載芍藥數本·其二
作者：彭汝礪
朝代：宋

御衣黄淡名先貴，襭子紅多格已塵。
歸去欲爲圖畫看，却嗟無似趙昌人。
舟行
作者：彭汝礪
朝代：宋

莫打槳，打槳驚鴻雁，鴻雁不慕魚蝦賤。
暮宿江湖晝雲漢，我不見之其心亂。
莫鳴桹，鳴桹鴻雁飛。
鴻雁不是鷄鶩兒，我不見之心孔悲。
舟行
作者：彭汝礪
朝代：宋

長恨城中不見山，舟行飽滿看孱顔。
數家樵舍波瀾上，十里鍾陵烟靄間。
舟過當塗
作者：彭汝礪
朝代：宋

悠悠章江柁，復自姑孰北。
此身與此水，日夜俱無息。
關關林中鳥，軟語如相識。
楊柳枝葉長，青青祇如昔。
惟予鬢間髮，種種添新白。
開尊泛溪水，宛轉隨山色。
四方本予志，夷險非我惻。
掛帆出長江，萬里追鵬翼。
船中見廬山
作者：彭汝礪
朝代：宋

翠色蒼茫杳藹間，船人指點是廬山。
浮雲作意深藏護，未許行人取次看。
苦吟
作者：彭汝礪
朝代：宋

苦吟遂見詩鋒銳，獨樂寧思飲社豪。
別去性情生淡泊，老來風致長清高。
紛紛行李君休嘆，瑣瑣乘田吾正勞。
爭似扁舟碧江上，幾回風物入秋毫。
苦旱和俞都官
作者：彭汝礪
朝代：宋

焚燒縱炎日，長養誤薰風。
責己君臨厚，勞心縣宰忠。
十州饑饉後，萬里鬰陶中。
欲寄精誠禱，天心或可通。
菊苗·其一
作者：彭汝礪
朝代：宋

重陽黄菊花，零落殆無有。
微陽動淵泉，嫩葉出枯朽。
青青好顔色，寂寥霜雪後。
物理如轉環，開花豈其久。
菊苗·其二
作者：彭汝礪
朝代：宋

物理如轉環，昔亡乃今有。
眷言籬邊菊，根葉未終朽。
盛衰各一時，何足競先後。
彼花似無情，能並天地久。
萬安道中
作者：彭汝礪
朝代：宋

上下雞籠牛口灘，灘頭濯濯雨聲寒。
氣蒸曉日雲無間，波漾春風雪未乾。
落絮並花浮遠水，飛鷗隨鷺落驚湍。
扁舟穩泛滄浪遠，珍重嚴陵一釣竿。
蔣穎叔以廣陵詩見贈次其韵
作者：彭汝礪
朝代：宋

久病乘秋足寒熱，欲巢高木藏營窟。
衰遲不是富貴人，便合買田投印紱。
荆溪大士簡我詩，坐覺闇室陰雲披。
垢盡清明入兩目，憂忘喜樂生中脾。
緘縢扃鐍欲自私，不知半夜揚清輝。
兒童怪駭私問我，謂予藴玉藏珠顆。
輶車近說足遐觀，烟霞日夜生毫端。
樓臺縹緲雲中寺，衆馬不前君獨至。
却躋雙林跋提水，更登百丈大雄山。
游淮已擅中秋夜，落帽須分九日天。
茱萸準擬樓頭會，終朝把酒千峰對。
杖藜徙倚望八荒，孤鴻飛出青雲外。
薄荷
作者：彭汝礪
朝代：宋

神農取辛苦，病客愛清新。
寂淡花無色，虛凉藥有神。
煩心侵冰雪，眩目失埃塵。
自是芝蘭臭，非同草木春。
薺
作者：彭汝礪
朝代：宋

陰風號暮景，零落悲晚秋。
紛紛彼芳薺，鬰鬰此中丘。
作甘豈不珍，冒寒不爲柔。
薄言擷以歸，呼奴具晨羞。
藏舟浦
作者：彭汝礪
朝代：宋

花明肥上藏舟浦，水照淮邊夢蝶臺。
千里悠悠各春色，可嗟無計共尊罍。
蘆花
作者：彭汝礪
朝代：宋

風起蘆花散雪，紛紛故着枯槎。
曉日曚曨照處，十分認作梅花。
行役
作者：彭汝礪
朝代：宋

行行重行行，吾役幾時休。
春風不相饒，塵土滿敝裘。
人生能幾何，乃有千歲憂。
須知一罇酒，可勝萬戶侯。
行舟蘆葦中
作者：彭汝礪
朝代：宋

蘆葦蕭蕭吹晚風，畫船長在雨聲中。
浮生厭足江湖味，好在溪邊舊釣筒。
行西城
作者：彭汝礪
朝代：宋

我將行西城，曲指計日月。
汝來今幾時，已卜錢塘別。
吾衰况多病，冉冉鬢已雪。
安能久去汝，漫自投羈紲。
田園苟可飯，聲利非吾屑。
與汝歸去來，相看至耆耋。
蒼茫尚無涘，空復愁如結。
衢州道中
作者：彭汝礪
朝代：宋

登山復降山，僕膝良已酸。
出溪復入溪，僕衣未嘗乾。
嗟余久羈旅，囊橐亦已殫。
無食充爾饑，無衣覆爾寒。
買酒聊一醉，行行莫長嘆。
西口值風
作者：彭汝礪
朝代：宋

逐處烟嵐照水村，誰家草色接衡門。
山藏曲圃非塵路，花滿幽蹊似故園。
海燕鬭風輕笑語，林鶑带雨巧飛翻。
天時似有清明意，自作新歌慰旅魂。
西山道中
作者：彭汝礪
朝代：宋

行盡鍾陵西北山，籃輿恣意取峰巒。
明朝未必無風雨，便潑浮雲子細看。
西湖
作者：彭汝礪
朝代：宋

篇章蕪漫不中看，誤得先生一解顔。
明月何爲投暗室，陽春不意在窮山。
平時借以齒牙論，今日見之眉睫間。
自笑鳲鳩爲計拙，誰知鴻雁及時還。
觀畫
作者：彭汝礪
朝代：宋

少時馳驅走四方，馬足遍踏無邊疆。
北踰崦嵫薄扶桑，遠陟羊腸上太行。
歷參涉昴捫亢房，蕩舟溟渤浮河潢。
五湖彭蠡窺沅湘，蛟龍出沒鱗鬣蒼。
大浪震疊鐘鼓撞，怒蜃結搆珠瑶光。
游魚鰷鱨鱣鮪魴，鸂鶒沉浮旅鴐鶬。
大鵬一飛凌鷫鸘，中林荃蕙雜蘭菖。
妖紅曼綠艷靚粧，回溪曲覆秀篔簹。
老松怪柏號風霜，桂丹楓赤橘柚黄。
閬風仙人醉瓊漿，前旆虹蜺騎鳳皇。
雲臺曲璧絡奇璜，縹緲天樂非宮商。
我欲從之匪暇遑，昨朝圖畫紛開張。
睥睨舊游心惚慌，南嶺赤日西玄霜。
愁雲不開雨雪雱，變化倏忽無經常。
隆樓傑閣鬰相望，遠峰截嵲插雕梁。
商人騎馬兒牧羊，牛車魚艇浮纖芒。
蒼鵝無聲浴滄浪，熟視却顧疑騰驤。
驊騮奚爲棄路傍，骨骼雖老終軒昂。
重陽籬菊開煌煌，怪見桃杏爭芬芳。
梅花一枝忽自折，半籬彷彿聞幽香。
文陛網戶綠綺窗，中有美人豈媖媓。
流珠蛺蝶金鴛鴦，一盼少年猶斷腸。
蓬萊宮中日月長，世界凡閱幾炎凉。
悠悠彼樂未遽央，棋局未知誰子强。
龐眉老僧坐道場，手捉拂子據繩床。
似達至理言慮亡，惟我知彼真荒唐。
乃知畫工匪其良，倒置高下翫陰陽。
鬼神醜怪不能藏，咫尺千里無準量。
屈折海岱留縑緗，物象涕泣愁斧戕。
貴家欲得心奔忙，背錦軸玉紅綈囊。
君亦愛之未能忘，苟不溺心奚所妨。
我今與公陟高岡，坐視四海超八荒。
圖史羅列耀文章，前有唐虞上羲皇。
左右孔孟從莊揚，朝莫見之心肅莊。
議論興廢評否臧，卑陋不肯數漢唐。
廣莫之野無何鄉，我與子樂奚其將。
記京中伶人口號
作者：彭汝礪
朝代：宋

伶人作語近初筵，南北生靈共一天。
祝願官家千萬歲，年年歡好似今年。
記使人語呈子開侍郎深之學士二兄
作者：彭汝礪
朝代：宋

往來道路好歌謠，不問南朝與北朝。
但願千年更萬歲，歡娛長祇似今朝。
詠柳
作者：彭汝礪
朝代：宋

柳色溪頭相照深，詩翁收拾寄清吟。
晚風吹散千絲縷，巧繫游人夜夜心。
試諸葛生筆因書所懷寄諸弟·其一
作者：彭汝礪
朝代：宋

臘雪催寒盡，春風送暖微。
浪爲青綬繫，愁望白雲飛。
塵事朝朝在，鄉心夜夜歸。
歲時如故國，憶戲老萊衣。
試諸葛生筆因書所懷寄諸弟·其一〇
作者：彭汝礪
朝代：宋

最憶東林好，真珠細細花。
滄溟分瑞色，蓬蓽見春華。
雨壓纖枝轉，風吹小葉斜。
化工纖巧甚，無怪世情奢。
試諸葛生筆因書所懷寄諸弟·其一一
作者：彭汝礪
朝代：宋

最憶東林景，占春見早梅。
仙花自瀟灑，雅思不塵埃。
却恐隨風散，長疑带雪開。
淮濆終少有，驛使亦能來。
試諸葛生筆因書所懷寄諸弟·其一七
作者：彭汝礪
朝代：宋

榴結東林秀，維揚得此栽。
春風百花落，暑雨數苞開。
轉影臨粧鏡，飛香上酒盃。
江淮千里遠，安得一枝來。
試諸葛生筆因書所懷寄諸弟·其一三
作者：彭汝礪
朝代：宋

最憶東林側，花開季季同。
豈無十日好，長占四時紅。
愛玩迷光景，偏私見化工。
可嗟桃李盛，榮落獨春風。
試諸葛生筆因書所懷寄諸弟·其一九
作者：彭汝礪
朝代：宋

吾憶東林北，庭前巧作山。
乍晴風苒苒，久雨蘚班班。
漁釣滄洲靜，樵歌白日閑。
蓬瀛仙世界，容易落人間。
試諸葛生筆因書所懷寄諸弟·其一二
作者：彭汝礪
朝代：宋

最憶東林勝，花間舊種橙。
龍珠相照應，鵠殻未飛鳴。
香臭先羣衆，龍光望太清。
良庖不遐棄，亦足效和羹。
試諸葛生筆因書所懷寄諸弟·其一五
作者：彭汝礪
朝代：宋

棠棣東林秀，紛紛近北堂。
池荷羞葉綠，籬菊釀花黄。
裊裊風前態，飄飄雨後香。
讀書憶兄弟，迴首淚千行。
試諸葛生筆因書所懷寄諸弟·其一八
作者：彭汝礪
朝代：宋

見說東林地，盆池近種蓮。
清風生綠水，酷日冒炎天。
物外無雙格，花中第一仙。
即今春已到，應復葉田田。
試諸葛生筆因書所懷寄諸弟·其一六
作者：彭汝礪
朝代：宋

二月東林勝，千花貴牡丹。
笑迎春日暖，困怯曉風寒。
仙子迷蓬島，貧家富綺紈。
詠思魂欲斷，誰寄畫圖看。
試諸葛生筆因書所懷寄諸弟·其一四
作者：彭汝礪
朝代：宋

鴨脚東林畔，慈親手自栽。
取心俱有實，視表獨非材。
白玉成千粒，紅紗寄百枚。
江南春去早，花復幾時開。
試諸葛生筆因書所懷寄諸弟·其七
作者：彭汝礪
朝代：宋

最憶東林竹，蕭疏入夢魂。
秋枝餘鳳實，春逕長龍孫。
聲轉晨風細，陰生夜月繁。
幾時歸袂接，爛熟醉芳樽。
試諸葛生筆因書所懷寄諸弟·其三
作者：彭汝礪
朝代：宋

後生戒輕侮，初學慎嬉游。
親膝今霜鬢，家風祇布裘。
詩書起門戶，文字取公侯。
十上才猶拙，知音爲汝憂。
試諸葛生筆因書所懷寄諸弟·其九
作者：彭汝礪
朝代：宋

每憶東林菊，秋風一萬枝。
盡饒春卉盛，不爲曉霜衰。
故國三年別，高朋九日期。
籬邊自開落，熟醉負金巵。
試諸葛生筆因書所懷寄諸弟·其二
作者：彭汝礪
朝代：宋

塵土千鄉闊，風波一宦微。
雲中鴻雁去，原上鶺鴒飛。
終日青樓望，何時畫鷁歸。
作詩聊自遣，還欲淚沾衣。
試諸葛生筆因書所懷寄諸弟·其二〇
作者：彭汝礪
朝代：宋

吾愛東林靜，幽亭學結茅。
風雲生石谷，烟霧接林梢。
短檻仙禽宿，疏櫺乳燕巢。
更無塵俗到，瀟灑似寒郊。
試諸葛生筆因書所懷寄諸弟·其五
作者：彭汝礪
朝代：宋

寄聲王與蔡，安否比何如。
迢遞身難接，淹延歲又除。
顔淵一簞食，惠子五車書。
勉就先生學，文章或起予。
試諸葛生筆因書所懷寄諸弟·其八
作者：彭汝礪
朝代：宋

長憶東林橘，秋深箇箇圓。
青雲衆星聚，碧海萬枝聯。
染露光相照，經霜味十全。
能將洞庭種，分寄楚江邊。
試諸葛生筆因書所懷寄諸弟·其六
作者：彭汝礪
朝代：宋

最憶東林檜，婆娑一檻陰。
寒枝生自好，細葉長還深。
記憶花香近，憂虞草蠹侵。
弟兄勤愛惜，留慰百年心。
試諸葛生筆因書所懷寄諸弟·其四
作者：彭汝礪
朝代：宋

自別番江夜，還移楚水春。
寄聲何草草，流誨已諄諄。
世路文章貴，人生手足親。
杜詩賈馬賦，數數寄魚鱗。
詩呈季友殿丞因寄正父兄
作者：彭汝礪
朝代：宋

寂寂門無車馬塵，故人相過覺情親。
焉知軒冕金朱貴，不笑虀鹽藜莧貧。
看月縱吟頤閣夜，插花沉醉鑑亭春。
白頭想嘆童兒事，渾屬溪邊自在身。
詩寄兄長并示十二十四舍弟
作者：彭汝礪
朝代：宋

去年馬走途中雪，今日舟行湖上風。
吾分自天俱有定，此憂如水自無窮。
誰知雲漢雙飛雁，自笑江湖一斷蓬。
祇有綵衣情最樂，復嗟不與弟兄同。
詩示庭佐弟
作者：彭汝礪
朝代：宋

世味祇如此，消憂奚所娛。
心煩多惡酒，眼病頓捐書。
倦倚筇枝竹，寒圍木火爐。
公寧機械廢，我拙笑公愚。
諒闇聞笛
作者：彭汝礪
朝代：宋

夜聞孤笛城頭上，少年側聽成惆悵。
明月紛紛送憂咽，清風點點來悽愴。
鼎湖夢短飛不到，蒼梧望斷目幾耗。
此身犬馬賤徒勞，君德岳山崇未報。
諸君江步以病不能從走筆寄之
作者：彭汝礪
朝代：宋

煩君仔細數江巒，風物如今總幾般。
永夜水聲應自得，新秋月色好誰看。
沙禽靜斂雙飛翼，魚艇空餘一釣竿。
詩力有窮情不盡，更憑收拾向毫端。
諸君約歸日
作者：彭汝礪
朝代：宋

黄金束带錦貂裘，白髮追隨每自羞。
已見冰澌流碧水，遙知春色滿皇州。
紅開金谷樓前面，綠暗玉津池上頭。
衰病到家應稍健，爲公須醉百金甌。
謝公權賜蜀牋
作者：彭汝礪
朝代：宋

君得奇牋自蜀溪，緘封密密寄幽棲。
香銷翠玉花枝軟，影落青雲鳳翼低。
書橐一朝豐綺繡，詩心半夜振虹霓。
報之重愧無瓊玖，强拾芻言細細題。
謝德華惠牡丹因招同官會飲
作者：彭汝礪
朝代：宋

交情淡薄愛天真，親寄韶容到窶貧。
便乞諸公城壁飲，風前同醉一枝春。
謹次知縣奉議
作者：彭汝礪
朝代：宋

早日蒼茫杳靄中，繡衣綵旆照花驄。
路從古汴聊分北，家在瑯琊更近東。
大野曉行千嶂月，長河朝濟一帆風。
賜環不獨邦人願，名字從來重兩宮。
讀史
作者：彭汝礪
朝代：宋

婁敬脫輓輅，獨建金城安。
韓信出羈旅，遽上將軍壇。
謀出萬乘驚，名飛百夫歎。
丈夫松桂姿，直氣虹霓蟠。
得時樹功業，未謝婁與韓。
讀孟子·其一
作者：彭汝礪
朝代：宋

飽食無庸近素餐，低徊還恐似墦間。
黄昏一讀遺編盡，夢寐清風亦厚顔。
讀孟子·其二
作者：彭汝礪
朝代：宋

洙泗三千弟子賢，行藏獨許一顔淵。
先生出處俱天意，無怪公孫尚間然。
讀張華傳
作者：彭汝礪
朝代：宋

堂堂才業世無鄰，坐揖荆吳屬晉民。
當日若知誅嬖妾，英魂未必死姦臣。
尚能博識周羣物，誰使無謀衛一身。
典午基圖從此殆，開編令我涕沾巾。
讀書
作者：彭汝礪
朝代：宋

讀書雖苦亦何知，仕宦紛紛强此時。
舊學望君真短短，新詩愛我已枝枝。
清生野檻晨風遠，暖度山窗晝日遲。
出處從今能自卜，不庸蓍蔡已無疑。
谷隠寺
作者：彭汝礪
朝代：宋

樓臺寄山巔，屹屹與雲齊。
登臨覽昭曠，感慨發悲悽。
西顧隆中廬，北睨漢陰畦。
願言脫樊籠，超然此幽棲。
豐湖·其一
作者：彭汝礪
朝代：宋

漫漫平湖十里賒，南州今作畫圖誇。
波瀾雨過魚兒出，草木春歸荔子花。
山近冷光摇几席，地平餘潤入桑麻。
使君恩德還如水，長滿羅浮十萬家。
豐湖·其二
作者：彭汝礪
朝代：宋

仙閣玲瓏高出雲，畫橋縹緲浄無塵。
滿分江海千年潤，平占蓬瀛十里春。
照浦蠙珠應自復，隨舟鷗鳥會相親。
使君愛物能如此，閭巷當時合借恂。
豫章彭真人觀·其一
作者：彭汝礪
朝代：宋

藥爐幾日就丹砂，流出仙源萬里賒。
及物從來多隠德，功成知不在吞霞。
豫章彭真人觀·其二
作者：彭汝礪
朝代：宋

重雲隠隠即吾家，竹影松陰一徑賒。
坐久肺腸清似覺，遠心飛去出雲霞。
賀兄長有子
作者：彭汝礪
朝代：宋

鳷鵲曾將喜信來，奇祥昨夜出珠胎。
一枝始得龍孫貴，萬里看成驥子材。
道路笑臨詩首首，庭幃歡上酒盃盃。
風吹消息歸江國，老稚應須眼爲開。
賦劉令公署雙頭芍藥
作者：彭汝礪
朝代：宋

花容人所憐，花意我獨知。
雨露三月春，齊榮一纖枝。
並立無妒心，相逢况芳時。
長同白日照，不爲顛風離。
世情正暌乖，因賦芍藥詩。
賦朱令水渠
作者：彭汝礪
朝代：宋

宣城貌古心亦老，自誇渠成非草草。
始挈孤忠犯衆仇，此身棄絕甘夷島。
異言塞盡流始通，大功成就民斯保。
天子虛心問民利，利如此渠亦須寶。
賦環翠軒池鸂鶒
作者：彭汝礪
朝代：宋

池軒澄澈岸花薰，吾愛微禽獨此存。
野性尚思江海逸，靈心應識稻粱恩。
春風鼓舞波濤綠，夜月棲遲藻荇繁。
沙雁溪鳬應羨汝，光輝終日望華軒。
贈仲至·其一
作者：彭汝礪
朝代：宋

愁憂平日漫紛紛，淺俗何能補上聞。
欲乞一舟江海去，聽君功業上青雲。
贈仲至·其二
作者：彭汝礪
朝代：宋

倒囷虛廩出珠璣，萬事從容指是非。
世有賈生人未識，漫聞流涕欲沾衣。
贈去華學士
作者：彭汝礪
朝代：宋

射策熙寧第二人，十年青綬困京塵。
聲名未誤如椽筆，寵辱何疑是夢身。
壯志自能探虎穴，危言更看逆龍鱗。
美才何但膺門客，觀國今時正利賓。
贈君俞茶盂
作者：彭汝礪
朝代：宋

人心一何巧，得泥自山隅。
運泥置盤中，百轉成雙盂。
粹質淹雪霜，清輝奪璠璵。
精明絕隠匿，潔白無瑕污。
殷勤持贈君，意似生束芻。
贈潘山人
作者：彭汝礪
朝代：宋

病臥滄江側，驚逢長者車。
亦如齊扁鵲，能起蜀相如。
惠飲囊中藥，功窺肘後書。
微吟贈行色，猶勝百車渠。
贈陳擴秀才
作者：彭汝礪
朝代：宋

原憲家無金玉儲，生涯惟有一床書。
衆人清論誰知子，終日高談謝起予。
叔夜未嘗聞喜慍，偉容如不辨親疏。
丈夫當重功名計，天子重閽好曳裾。
走筆和蕭推官迎提舉承議·其一
作者：彭汝礪
朝代：宋

青山遠遠水回回，初見鍾陵城上臺。
將迎不獨兒童喜，楊柳看人亦眼開。
走筆和蕭推官迎提舉承議·其二
作者：彭汝礪
朝代：宋

畫舫急隨江上鷗，猶嗟不及水先流。
欲知今日陳雷社，不數當時李郭舟。
路人有棄其子者因作是詩予時奉使湖外
作者：彭汝礪
朝代：宋

彼呱呱者，其孰棄之。
彼嬛嬛者，其孰收之。
彼禽何知，能字其雛。
飛前則顧，饑啄則呼。
孰謂斯人，禽之不如。
彼雛之微，皆得所依。
婉娩其音，婆娑其衣。
孰謂斯人，乃獨無歸。
我號斯言，以告採詩。
輕舟
作者：彭汝礪
朝代：宋

輕舟入深川，鈍駒陟高山。
胡爲棄安樂，輕去趨險艱。
一身事業荒，雙親鬢髮斑。
思之不遠慮，覽照胡爲顔。
送元博縣丞還浙忠甫沈翊還鄱陽
作者：彭汝礪
朝代：宋

汴水晝夜落，客心朝夕飛。
君舟雖獨往，吾夢亦同歸。
山色藏星渚，風清夢釣磯。
樂遊難並得，人事固多違。
送劉器之待制知真定府
作者：彭汝礪
朝代：宋

時平謀帥重，侍從輟名卿。
龍種三千騎，虬髯十萬兵。
紅蓮王儉幙，細柳亞夫營。
列道諸侯謁，還鄉故老迎。
試詢三將宅，應過五梁城。
莫樂潭園勝，難忘魏闕情。
守株嗟我老，杖鉞壯公行。
祇恐非朝夕，君王召賈生。
送叔宜
作者：彭汝礪
朝代：宋

地近梅開早，溪深柳放遲。
可憐春到處，恰值汝歸時。
衰晚疲奔走，羈棲恨別離。
祇因明夜夢，千里亦相隨。
送君宜之臨城簿二首·其一
作者：彭汝礪
朝代：宋

人之與萬物，異名而同體。
貴賤何以殊，知與不知爾。
知之莫如學，學莫如修己。
汝學自有得，願言惟不已。
不已須自到，不到由中止。
請觀爲田者，日夜服耒耜。
久之田自熟，其入須倍蓰。
至于耕耘廢，稂莠敗穈芑。
常時不用力，畬穫終無幾。
予與爾知田，肆言聊及此。
送君宜之臨城簿二首·其二
作者：彭汝礪
朝代：宋

事賢如事親，敬長如敬兄。
讀書如喫飯，近欲如近兵。
百事總欲是，一言不可輕。
汝能慎於初，更欲觀厥成。
仲兮舍予南，汝今復北去。
南北牽我夢，終夕無定處。
但寄兩眼淚，爲君衣上露。
會知老者心，從爾無早暮。
送君時
作者：彭汝礪
朝代：宋

思親一日如三歲，去家十舍如萬里。
投明叔也欲別我，枕上聞鷄淚如洗。
丈夫蓋棺事則已，君雖白髮猶壯齒。
奚慚折腰五斗米，三釜及親胡不喜。
弧桑蓬矢射四方，男子生來志如此。
送君時
作者：彭汝礪
朝代：宋

未曉乾坤大，能容此類蕃。
連雲障飛翼，穴石聚遺根。
籃縷誰家子，奔忙幾處村。
焉知神聖意，饑渴念元元。
送君時東歸夜宿城外并橋上·其一
作者：彭汝礪
朝代：宋

疏疏星月帖雲浮，槐葉風聲已轉秋。
欲寄歸帆終未得，徒分心逐水東流。
送君時東歸夜宿城外并橋上·其二
作者：彭汝礪
朝代：宋

虹蜺盤泊宿河陰，氣勢凌空幾百尋。
月近渾如天上坐，風來不見世間音。
吾衰祇有臨淵懼，爾壯能無題柱心。
病眼昏昏長似霧，不堪頻淚欲分襟。
送吳子正赴召
作者：彭汝礪
朝代：宋

主上登前烈，宗丞用老儒。
飲冰宵去楚，衣錦晝歸吳。
餞別成游寺，乘歡更泛湖。
固難逢邂逅，能復惜踟躕。
道路春初好，山原日未晡。
雲中山隠約，野外水縈紆。
洒落傾賢範，荒淫看伯圖。
故園餘壯觀，遺址入荒蕪。
檜柏高千尺，松杉聳萬株。
輕風花散漫，細雨草沾濡。
簿領容休暇，形骸外縶拘。
縱橫棋有力，禮樂酒無踰。
一鶚沖高漢，雙輪上坦途。
道途留絕詠，宣室得明謨。
自昔行猶蹇，于今用可需。
願言思本末，無用較錙銖。
仕路誠相照，年家契自殊。
幾成嵇叔懶，敢謂孟軻迂。
陋學真膠柱，危蹤近跋胡。
應須寄珠玉，方願刻肌膚。
送吳縣丞
作者：彭汝礪
朝代：宋

四十青衫似老翁，作官不似作詩工。
身追鴻鵠雲霄外，手縛鯨鯢波浪中。
俊敏今非無李白，沉深古自有揚雄。
和聲直可奏宗廟，嘆息無人知爨桐。
送周掾赴闕
作者：彭汝礪
朝代：宋

白駒一擲起塵埃，紫鳳高鶱出草萊。
盛德日隨流水遠，清聲時逐好風來。
百年正屬文明際，萬事猶須幹濟才。
薦牘幾多聞九極，寵章何日下三台。
送周朝議赴郢·其一
作者：彭汝礪
朝代：宋

岩石滄洲一水涯，畫船幾夜宿蘆花。
芭蕉山谷靈峰寺，龜鶴池塘梅福家。
今日豈應無白雪，當時亦未見皇華。
兵厨且善爲冰酒，當爲公浮八月槎。
送周朝議赴郢·其二
作者：彭汝礪
朝代：宋

驅馬悠悠何所之，峴山南去習家池。
蓮花可愛肌如雪，鷗鳥何爲鬢亦絲。
一葉林頭秋到處，片雲溪上雨來時。
公方紫綬金章貴，可要山公白接䍦。
送和仲
作者：彭汝礪
朝代：宋

心因行已老，事更與心違。
惡景多離合，浮生半是非。
愁聞南浦雁，夢采北山薇。
昨日見之子，問予胡不歸。
送和仲
作者：彭汝礪
朝代：宋

遠宦無情思，君來慰病容。
棣華開韡韡，鳴雁去雝雝。
天上張公子，雲間陸士龍。
聖門多閫奧，更願與君從。
送太守舒郎中赴闕·其一
作者：彭汝礪
朝代：宋

英謀一發破昏冥，道路喁喁側耳聽。
千里嘯歌趨雨露，百胥姦猾避雷霆。
閭閻有讓風長暖，囹圄無塵草自青。
朝罷雍容問民瘼，願言康樂上宸庭。
送太守舒郎中赴闕·其三
作者：彭汝礪
朝代：宋

解郡西南促去程，扁舟西下照江明。
旌麾益近青雲路，劍佩行朝白玉京。
勢位久淹猶郡國，光華此去即公卿。
山林願聽功名起，野拙猶能頌治聲。
送太守舒郎中赴闕·其二
作者：彭汝礪
朝代：宋

陋跡遲迴寂寞濱，欲聞高誼嘆無津。
聲華未及膺門客，揖讓猶皆蜀守民。
白日忽收千里詔，清風長挾萬家春。
窮途傾睠陶鈞力，吟盡肝腸一慘神。
送子文赴闕
作者：彭汝礪
朝代：宋

槿花時態甘相失，金玉交情喜獨親。
慷慨有心探虎穴，邅迴無計附龍鱗。
君方奮翼青冥上，我即潜舟寂寞濱。
從事功名有餘力，勉爲書寄考槃人。
送子開侍郎出守徐州
作者：彭汝礪
朝代：宋

彭城事事似南都，頃歲曾分刺史符。
吏治甚慚前有召，民謠更愧昔無襦。
最思鳳沼鳳凰集，還見雁池鴻雁孤。
萬事我今無一樂，扁舟歸夢滿江湖。
送宗文先輩
作者：彭汝礪
朝代：宋

夫子聲名二十年，塵埃歎息欲華顛。
相如舊有凌雲賦，靖節今無種秫田。
南國寂寥歸見雁，北風悲壯屢聞蟬。
思量世事真如幻，合置窮愁頓酒邊。
送巖夫庭佐歸寧·其一
作者：彭汝礪
朝代：宋

花滿春來路，雲歸雨後天。
紅塵一馬去，白日寸肝懸。
秀色歌棠棣，歸心聽杜鵑。
東風吹眼尾，客淚滴涓涓。
送巖夫庭佐歸寧·其二
作者：彭汝礪
朝代：宋

春雨傷行色，秋風問後期。
欲吟黄鳥意，更遺白華詩。
客路看山色，親幃有夢思。
遙知到家日，正好采蓴絲。
送張子固
作者：彭汝礪
朝代：宋

吾少飲酒不知數，有如長虹吞百川。
老來畏酒飲輒醉，百事一無如少年。
瘦脚踉蹌走病鶴，吟腸悲壯啼寒蟬。
夫君尚勇不宜怯，急上青雲須着鞭。
送徐望之郎中提舉舒州靈仙觀
作者：彭汝礪
朝代：宋

江瀕遠別幾秋螢，汴曲相逢眼更青。
予志自能同豹變，弋人安得望鴻冥。
風流綠蟻千鍾酒，香火黄庭一卷經。
祇恐諸公還薦鶚，未容輕去老岩扃。
送提點少卿丈還鄱陽
作者：彭汝礪
朝代：宋

秋風吹雨響梧桐，南岸遙山翠幾重。
稍愛樓臺足清曠，可憐樽俎未從容。
三溪天外橫新水，五老雲間出舊峰。
邂逅一舟吾亦往，登臨還復與公從。
送桂陽令臧祖道
作者：彭汝礪
朝代：宋

莫笑長官權勢輕，所懷端可及生靈。
勤憂每見朝嘗膽，勸恤遙知夜戴星。
禮節但能堅玉石，清名亦合上丹青。
餞行欲以言箴贈，留作君家座右銘。
送梁晦之
作者：彭汝礪
朝代：宋

行李參差久不齊，飄蓬邂逅暫相依。
趨馳靜笑營生拙，老大今知舊態非。
車馬一朝君北去，江湖何日我南歸。
人間物物渾虛幻，莫爲分襟淚輒揮。
送樊秀才召倪先生
作者：彭汝礪
朝代：宋

羣言分散寄遺經，天乞吾儕照未明。
猶惜是非迷後世，旁求規矩遺諸生。
騏驎始信能千里，鵰鶚終須看一鳴。
杖屨從容問孤跡，爲言心寄海邊城。
送正夫之鄆
作者：彭汝礪
朝代：宋

清河如練月如霜，六月舟行亦自凉。
驄馬何爲輕去國，錦衣不害數還鄉。
高才落落邦之傑，令問洋洋民所望。
城上望公公更遠，人間今日日何長。
送正孺
作者：彭汝礪
朝代：宋

離筵冰凍樽中酒，行路雪沾身上衣。
游子思鄉夢先到，老人惜別涕交揮。
昔年終軍棄繻去，今日買臣懷綬歸。
晝繡奚爲公不樂，祇應愁見白雲飛。